ИнтерФУТБОЛ :: Хитой суперлигасида "порлаб", катта даромад топаётган 10 нафар "юлдуз" ҳақида...\nХитой суперлигасида "порлаб", катта даромад топаётган 10 нафар "юлдуз" ҳақида...\nСўнгги йилларда Хитой мамлакати дунё футболи юлдузлари учун жаннатмонанд маконга айлангани бор гап. Бу ерга ҳеч бир футболчи обрў-эътибор учун келмаслиги ҳам айни ҳақиқат. Улар учун энг асосийси — пул. АҚШда ҳам шунга ўхшаш ҳолат. Фаолияти чўққисидан туша бошлаган дунё футболи вакиллари секингина MLS’га ёки Хитойга йўл олмоқда. Бироқ MLS’даги бўлгани каби, Хитойда футболчилар маошига ҳеч қандай тақиқ йўқ. Шу боисдан сўнгги йилларда Хитойда нафақат ёши ўтиб бораётган юлдузлар, балки энди фаолияти чўққисига яқинлашаётганлар ҳам тўп сурмоқда. Қуйида биз уларнинг 10 нафари ҳақида сўз юритамиз.\nАлешандре Пато «Тяньцзинь Цюаньцзянь»\nЎз вақтида дунё футболида ёрқин из қолдира оладиган футболчилардан бири бўлиши кутилган Патони ҳозирда кўпчилик Чемпионлар Лигасида «Милан» сафида «Барселона» дарвозасига 1-дақиқада урган голидан бошқа нарсасини эсламаса ҳам керак. У «Милан»да порлагандек бўлди, бироқ жамоаси каби тезда сўнди-қолди. Орада Пато Англияда «Челси», Испанияда эса «Вильярреал» либосини ҳам кийиб кўрди. Бироқ ҳеч нарса аввалгидек чиқмади. Кейин эса балки фаолиятидаги энг тўғри қарорлардан бири — Хитойга кетишни маъқул топди. Унинг кейинги манзили — «Тяньцзинь Цюаньцзянь» клуби бўлди. Пато ҳозир хитойлик мухлисларни хурсанд қилиш билан овора. У «Тяньцзинь» таркибида 23 та ўйинда 15 та гол уриб, қўшимчасига 3 та голли узатма ҳам бериб улгурди. Ёмон эмас-а. Балки, қадрдон Европага қайтишнинг вақти етгандир!? Ахир бундай сермаҳсуллик билан Европанинг кучсиз клубида ҳам энг яхшилардан бири бўлиш эҳтимоли юқори-ку дерсиз. Аммо Пато ҳеч қаерга шошаётгани йўқ. Ҳар ҳолда хитойликлар унинг учун 18 миллион евро тўлаган. Камига эса йилига 6,5 миллион евро маош олмоқда. Ҳа, унинг шошишига ҳеч қандай сабаб йўқ. Қаддингни ур, Алешандре!\nРенато Аугусто («Бейжин Гоань»)\nФаолиятини «Фламенго»да бошлаган Ренато Аугусто ҳозир Чин мамлакатида ўзини ажойиб ҳис қилмоқда. Рио-де-Жанейрода туғилган футболчи Европада «Байер Леверкузен»даги фаолияти (2008—2012 йиллар) билан кўпчиликнинг ёдида қолган. «Бейжин Гоань»га эса у 2016 йилда «Коринтианс»дан ўтди. Қизиғи шуки, Ренато Хитойга ўтишдан олдин яна Германияда, аниқроғи «Шальке-04»да пайдо бўлиши мумкин эди. Аммо бразилиялик гилзенкирхенликлардан йилига 8 миллион евро маош сўраб юборди. Табиийки, «Шальке-04» раҳбарияти Ренатога бунча пул берадиган «аҳмоқ»ни бошқа жойда излашни топшириб қўйишни афзал билди. Футболчи узоқ кутмади ва атиги «6,5 миллион евро» берадиган Хитойнинг «аҳмоқ» клубини танлади. Ҳозирги клубида эса у ҳақиқий маэстро! Аугусто Европада кўп нарса кўрсатиши мумкин эди, бироқ ким ҳам унга Хитойдагидек пул таклиф қиларди!?\nМусса Дембеле («Гуанжоу Фули»)\n«Тоттенҳэм» мухлислари жамоани юлдузлар тарк этишига кўникиб қолган, улар бундан ҳеч ажабланмайди ҳам. Бироқ Дембеленинг Хитойга кетиши клуб мухлисларини карахт авҳолга солиб қўйгани ҳам рост. Ҳа, унинг ёши 31 да, бироқ Дембеле «шпорлар» майдон марказининг ҳақиқий таянчи эди. Унинг шартномаси якунланаётган паллада Лондон клуби раҳбарияти Муссани олиб қолишга қаттиқ ишонди. Аммо орада «Гуанжоу Фули» пайдо бўлди ва уни илиб кетди.\nҲозир Дембеле клубнинг асосий юлдузи. Жамоа эса у билан чемпионат олтин медалига эга чиқишга умид боғлаган.\nАлекс Тейшейра («Цзянсу Сунин»)\nОҳ, бу футболчининг «Шахтёр»дан кетишининг ўзи катта шов-шувларга сабаб бўлганди. Ҳамма уни «Челси» ёки «Ливерпуль»дан қай бирини танлар экан деб турган бир вақтда, Алекс ҳаммани лол-у ҳайрон қолдириб, Чин ўлкасига отланди. Хитойликлар эса футболчи учун «Шахтёр»га етарлича маблағ тўлади. Бразилиялик футболчи эса Хитойга келибоқ, «Цзянсу Сунин»нинг асосий таркибидан жой олди. 28 ўйинда 13 та гол ва 4 та голли узатма. Статистика унинг клубга мослашиш жараёни аъло бўлганига исбот. Тейшейра вақтида АПЛга ўтганида ҳам йўқолиб қолмасди, балки ҳозир ҳам борса бўлар. Аммо вақт… У ҳозир 29 ёшни уриб қўйди.\nҲалк («Шанхай СИПГ»)\nЧин ўлкасида тўп сураётган энг асосий фигуралардан бири бу — сўзсиз Ҳалк. «Порту»да танилиб, «Зенит»ни гуллатган бразилиялик футболчи учун Хитой клуби петербургликларга 50 миллион фунт тўлаган эди. Ҳалкнинг «Шанхай СИПГ»даги ишлари ёмон эмас: жорий мавсумда 13 та гол ва 12 та голли узатма. У «қизил бургутлар»нинг асосий ҳужумчиси. Ҳалкнинг ҳеч нарсадан нолийдиган жойи йўқ. Етарлича катта маош ва ажойиб шароитлар кимга ҳам ёқмайди. Катта эҳтимол билан Ҳалк фаолиятини Хитойда якунланиши мумкин.\nЯнник «Атлетико Мадрид»да ажойиб ўйин кўрсатар, ҳамма уни Европанинг энг кучли жамоаларидан бирига ўтишини кутаётган паллада, ҳаммани ҳайрон қолдириб, эртароқ «нафақа»га чиқиш учун Хитой томон отланди. «Матрасчилар» бельгиялик футболчи учун «Далянь Ифан» клубидан 27 миллион фунтни қуртдек санаб олди. Хитойликлар эса Каррасконинг ўзига Испанияда «Барселона» ва «Реал»даги энг яхши ўйинчилар ҳам ололмайдиган «фазовий маош» тўлашни ваъда қилди. Балки, Карраско Хитой учун жуда ҳам «кучли»лик қилар деб ўйлагандирсиз?! Аммо ҳозирча у 25 та ўйинда 7 та гол урди ва 5 та голли узатма берди. Рўйхатимиздаги бошқа ўйинчилар ундан яхшироқ статистикага ҳам эга. Аммо бельгияликнинг истъэдодини инкор қилиб бўлмайди. «Атлетико Мадрид» мухлислари эса унинг ёзда клубга қайтишига ҳамон умид қилмоқда.\nСедрик Бакамбу («Бейжин Гоань»)\nПул тўла қоплар учун Испаниядаги барқарор фаолиятини Хитойда давом эттиришга рози бўлган элит тоифали футболчилардан бири Седрик Бакамбудир. Туркиянинг «Бурсаспор»идаги фаолиятидан сўнг Испанияга йўл олган футболчи, у ерда ўз иқтидорини намойиш этди. «Вильярреал»да 3 йил тўп сурган футболчи 75 та ўйинда 32 та гол уришнинг уддасидан чиқиб, Европанинг кўплаб клублари оромини ўғирлаб қўйганди. 2018 йил январида эса шон-шуҳратни бир четга суриб, Хитойдан тушган таклифга «лаббай» деб жавоб берди. У «Бейжин Гоань»да жавлон уришда давом этмоқда. 23 та ўйинда 19 та гол. Ажойиб статистика! Ҳозирга қадар уни «Эвертон» ва «Вест Ҳэм» клублари АПЛга ўтишга чорлаб кўрди. Аммо 27 ёшли Бакамбу ҳозирча Хитойда қолишни маъқул кўрмоқда.\nТалиска («Гуанжоу Эвергранд»)\n24 ёшли Талиска «Бешиктош»да танилди. Унинг иқтидорини бутун Европа кўриб турганди. Ҳаттоки, «Челси» ва «Манчестер Юнайтед» каби грандлар у билан шартнома имзолашни хоҳлаб турган вақтда ҳаммаси тескари айланиб кетди. У Хитойга — «Гуанжоу Эвергранд»ни танлашни афзал кўрди.\nТалиска ҳам Бакамбу сингари Чин ўлкасида голлар уришдан тўхтаганича йўқ. Бразилиялик 18 та ўйинда 16 та гол уришга улгурди. Ҳужумчи бўлмаган Талиска учун бу жуда ҳам яхши кўрсаткич.\nОскарни ҳалигача кўпчилик «Челси»даги ўйинлари билан яхши эслайди. Яхшигина техника ва сермаҳсулликка эга Оскар 2017 йил январида Хитойга кетишни маъқул кўрди. «Шанхай СИПГ» ўшанда «Челси»га рози бўлмасликнинг иложи йўқ маблағни — 54 миллион фунт таклиф қилди. Оскарнинг ўзига ҳам каттагина маош ваъда қилинди. Оскар жамоаси билан Хитой Суперлигаси олтин медалига эга чиқиб улгурди. У эндигина 27 ёшда ва жаҳон футболига қайтиш учун етарлчи вақт ҳамда салоҳиятга эга.\nПаулиньо («Гуанжоу Эвергранд»)\nПаулиньонинг карьераси ғаройиб. У 2015 йил «Гуанжоу Эвергранд» сафига «Тоттенҳэм» клубида келиб қўшилади. Орадан 2 йил ўтиб эса 36 миллион евро эвазига (Хитойдан кетмоқда, Хитойдан!) «Барселона»га ўтди. Ярим мавсумдан сўнг эса ижара асосида яна Хитойга қайтиб келди. 2019 йил январида эса хитойликлар Паулиньони «Барселона»дан 37 миллион еврога сотиб олганини маълум қилди.\nНега қайтди дейсизми? Қарашлар турлича. Улардан бири фитнесс. У Хитойдаги машғулотларга кўникиб бўлган. Испания Ла Лигасида эса ҳаммаси ўзгача. Футболчининг 30 ёшни уриб қўйганини ҳам седан чиқариб бўлмайди. Хитойда эса юлдуз, унинг тенги йўқ. Аммо унинг Хитойдалиги ҳозирча Бразилия терма жамоасида тўп суришга халақит бераётганича йўқ.\nМуаллиф: Бен Робертс, Sportskeeda\nТаржимон: Асрор Абдуназаров


Россия бомбардимончиси тунда ўта мураккаб машқни бажарди (видео) - EFFECT.UZ\nРоссия бомбардимончиси тунда ўта мураккаб машқни бажарди (видео)\n. 20:15 | 08.10.2020\nРоссия ҲККга қарашли Ту-95МС стратегик ракета ташувчиси тунда ўта хафли машқ – ҳавода ёқилғи қўйишни амалга оширди.\nШунингдек, қанотли ракеталарни қуруқликдаги нишонларга учирди. Россия ҳарбийлари Коми Республикасидаги полигонда жойлашган нишонларни муваффақиятли яксон қилди.\n«Энг асосий мақсад – иқтисодий барқарорликдан натижадорликка ўтиш» – Шавкат Мирзиёев\nНаманган прокурори Ўзбекистон Бош прокурорига ўринбосар бўлди


Уйдан туриб коронавирусга ташхис топширса бўладими? | Qalampir.uz\nУйдан туриб коронавирусга ташхис топширса бўладими?\nЖамият\t22 Март 18:07 10533\nБугун, 22 март куни АОКА ҳузуридаги штабда Санитария-эпидимиологик осойишталик агентлиги директори Баҳром Алматов билан онлайн брифинг бўлиб ўтди. Мутахассис уйдан чиқмай ташхис топшириш масаласига тўхталиб ўтди.\n“Фуқарода шундай эҳтиёж туғилса, авваламбор, шифокорлар билан маслаҳатлашиш керак. Бироқ бугунги кунда бу амалиётга жорий этилмаяпти. Бунинг сабаби, бор бўлган барча муассасаларимиздаги ходимларимиз узлуксиз ва тизимли равишда ишламоқда.\nАгар уйдан туриб ташхис олиш имкониятига эга бўлган мутахассисларимиз сони етарли даражада бўлса, бу масала келгусида кўриб чиқилиши мумкин”, деди Баҳром Алматов.\nМаълумот ўрнида, 22 март кунги ҳолатга кўра, Ўзбекистонда коронавирусга чалинганлар сони 43 нафарга етди.\n28 Март 15:16 57172\n27 Март 14:29 53680\n28 Март 10:15 46975\n27 Март 09:47 36335\n28 Март 17:32 34676


Ливан расмийлари бугун пойтахт Бейрутда машина портлаганини маълум қилди. Натижада бир киши ҳалок бўлган.\nХабарларга қараганда ¸ Ливаннинг собиқ Молия вазири Марван Хамадеҳ ўз машинасида портловчи мослама ўрнатилган ердан ўтиб кетаëтганида портлаш юз берган. Собиқ вазир ëнгил жароҳатлар билан касалхонага ëтқизилган. Унинг ҳайдовчиси ҳалок бўлган.\nХамадеҳ ўтган ой парламентнинг ҳозирги президент муддатини яна уч йилга чўзиш ҳақидаги қарори юзасидан норозилик билдириб¸ истеъфо берган 4 вазирдан биридир.


Энди "вақтинчалик прописка" билан ҳам хорижга чиқиш паспортини олиш мумкин бўлади — Sof.uz\nЖАҲОН 6,802,575 3,310,143 396,704\nЭнди "вақтинчалик прописка" билан ҳам хорижга чиқиш паспортини олиш мумкин бўлади\nФаррух Абсаттаров 5.11 15:23 251 Колумнистлар\nЛойиҳа муҳокамага қўйилгач, кўпчилик қатори биз ҳам, аввалига кўзларимизга ишонмадик. Наҳотки, Ички ишлар вазирлиги фуқароларни ўйлаб, шундай енгилликка қўл урган бўлса. Чунки автомобилларнинг пардаси, жуда катта жарималар каби халқнинг аҳволини ўйламай чиқарилган кўплаб қарорлар туфайли вазирлик ходимларига нисбатан салбий қарашлар ҳам шаклланиб қолган. Тан олиш керак, бу ҳолатни тугатиш, жамоатчилик билан ишлаш борасида ҳаракатлар қилиняпти. Ҳар ҳафта оммавий ахборот ахборот воситалари билан учрашиб, муҳим воқеалар юзасидан ҳисоботлар беришяпти ва журналист, блогерларни саволларига жавоб беришмоқда. Матбуот хизмати ҳам журналистлар билан муомалага кириша бошлади.\nУшбу масала юзасидан ҳам, дастлаб ИИБ матбуот хизматига боғландик. Улар бизни лойиҳани бевосита тайёрлашда қатнашган Миграция ва фуқароликни расмийлаштириш бўлимига улаб берди. Ушбу бўлим вакили ростдан ҳам ушбу лойиҳа ИИБ томонидан фуқароларга енгиллик ва қулайлик яратиш мақсадида киритилаётганини таъкидлади.\nҚуйида ИИБ вакили келтирган мисолда лойиҳани қисқача тушунтириб берамиз: Масалан, сизнинг доимий пропискангиз Хоразм вилоятида, сиз вақтинчалик прописка билан Тошкентда ўқийсиз ёки ишлайсиз. Шу пайтда зарурат бўлиб, чет элга чиқишингизга тўғри келиб қолди. Ҳозирда бундай вазиятда хорижга чиқиш паспортини олишга ҳужжатларни топшириш учун алоҳида вақт сарфлаб Хоразмга борасиз, ҳужжатларни топшириб, қайтиб келасиз. 10 кун, балки ундан кўпроқ вақт ўтгач, хорижга чиқиш паспортини олиш учун яна сарф харажат қилиб Хоразмга борасиз. Чунки, паспорт, фақатгина унинг эгасига берилади.\nАгар қуйидаги лойиҳа қабул қилинса, сиз бемалол Тошкентда ёки вақтинчалик прописка билан яшаётган бошқа жойингиздаги ИИБ бўлимидан хорижга чиқиш паспортини олишингиз мумкин бўлади.\nАслида, бундай қулай ва енгил қоидалар барча демократик давлатларда оддий ҳол ҳисобланади. Биз ҳам фуқароларнинг эркин ҳаракатланишига тўсқинлик қилиб турган бюрократик прописка тизими тезроқ тугатилиб, эркин фуқаролик жамияти сари илдамроқ ҳаракатланишимизни тилаб қоламиз.\nЭслатма: Қуйидаги лойиҳада фуқаролик паспорти эмас, хорижга чиқиш учун олинадиган (қизил) паспорт назарда тутилмоқда. Бу ўзгаришлар ҳали лойиҳа бўлиб, regulation.gov порталига шу йилнинг 22 ноябрига қадар муҳокама учун қўйилган, холос. Сиз ҳам ушбу ҳавола орқали кириб, ўз фикрларингизни билдиришингиз мумкин.\nЎзбекистон Республикаси норматив-ҳуқуқий ҳужжатлар лойиҳалари муҳокамаси regulation.gov.uz порталига "Фуқароларнинг хорижга чиқиш тартиби тўғрисидаги низомга ўзгартиришлар киритиш ҳақида" Президент қарори лойиҳаси мухокамага қўйилди.\nЛойиҳада Ўзбекистон Республикаси фуқароларининг хорижга чиқиш тартиби тўғрисидаги низомга иловага мувофиқ, қуйидаги ўзгартиришлар киритиш таклиф этилади:\n1. 12-банднинг учинчи хатбошидаги “вақтинчалик рўйхатдан ўтганлиги” сўзлари “турган жойи бўйича ҳисобга олинганлиги” сўзлари билан алмаштирилсин.\n2. 13-банднинг иккинчи хатбошидаги “вақтинчалик рўйхатдан ўтганлиги” сўзлари “турган жойи бўйича ҳисобга олинганлиги” сўзлари билан алмаштирилсин.\nбиринчи хатбошидаги “рўйхатда турадиган” сўзлари “пропискада турадиган ёки турган жойи бўйича ҳисобга олинган” сўзлари билан алмаштирилсин;\nиккинчи хатбошидаги “рўйхати” сўзи “пропискаси” сўзи билан алмаштирилсин;\nучинчи хатбошидаги “вақтинчалик рўйхатдан ўтган” сўзлари “турган жойи бўйича ҳисобга олинган” сўзлари билан алмаштирилсин.\n4. 30-банддаги “рўйхатда туриш жойи ёки” сўзлари “пропискада турадиган ёки турган жойи бўйича ҳисобга олинган ва” сўзлари билан алмаштирилсин.\nИзоҳ: Амалдаги Низомнинг 17-бандида шундай дейилган:\n17. Фуқаролар хорижга чиқиш биометрик паспортини олиш учун доимий рўйхатда турадиган жойларидаги маълумотларни йиғиш пунктига ёки консуллик рўйхатига олинган маълумотларни йиғиш пунктига мурожаат қиладилар.\nФуқаронинг доимий рўйхати мавжуд бўлмаган тақдирда хорижга чиқиш биометрик паспортини олиш учун у олдинги рўйхатда турган жойи бўйича маълумотларни йиғиш пунктига мурожаат қилиши мумкин.\nПропискага оид маълумотлар мавжуд бўлмаган ҳолларда фуқаро хорижга чиқиш паспортини олиш учун вақтинчалик рўйхатдан ўтган жойидаги маълумотларни йиғиш пунктига мурожаат қилиши мумкин.\n4.06 09:30 2941\n3.06 09:02 2604\n4.06 18:00 2557\nКеча, 23:49 108 Ўзбекистон\nКеча, 23:15 191 Ўзбекистон\nКеча, 23:13 467 Ўзбекистон\nКеча, 22:39 116 Ўзбекистон\nКеча, 21:00 232 Ўзбекистон\nКеча, 20:14 237 Ўзбекистон


Давлатга хиёнатда айбланган Андрей Кубатиннинг иши қайта кўрилиши мумкин — Minbar\n4 мар 18:31 1 дақиқада ўқийсиз Янгиликлар\nДавлатга хиёнатда айбланиб қамалган шарқшунос олим Андрей Кубатиннинг иши қайта кўриб чиқилиши мумкин. Унинг опаси Клара Сахаровага Олий суддан қўнғироқ қилишган ва ишни қайта кўриб чиқиш ҳақида ариза топширишини айтишган. Бу ҳақида Сахарова Facebook саҳифаси орқали президент Шавкат Мирзиёевдан укасининг ишини қайта кўриб чиқишни илтимос қилаётганда айтган.\nЁш олим Андрей Кубатин Туркия ҳамкорлик ва координация агентлигининг (TIKA) ўша пайтдаги раҳбари Сулаймон Қизилтупроққа ЎзФА Шарқшунослик институти ва Ўзбекистон марказий архивидан олинган ҳужжат ва китобларнинг электрон вариантини 1000 долларга сотганликда айбланган.\nТерговга кўра, бу ҳужжатлар давлат сирини ташкил этган. Шунингдек, улар орасида Ўзбекистоннинг геологик захиралари ҳақида маълумотлар акс этган тарихий хариталар ҳам бўлган.\nАдвокат ва олимларнинг айтишича, бу харита ва китобларнинг барчаси аллақачон интернетда бемалол бўлган ва ҳеч қандай давлат сирини ташкил этмаган.\nДавлатга хиёнат, пантуркизм тарғиботи ва миллатлараро адоватни қўзғаш каби айблар бўйича жиноят иши "олди-сотди"да ҳозир бўлган TIKA ходими Музаффар Жониевнинг аризасига кўра очилган.\n2017 йил декабрда суд Кубатинни 11 йилга озодликдан маҳрум қилган. 2018 йилнинг майида ушбу муддат 5 йилгача камайтирилган.\nАндрей Кубатинни Ўзбекистон фанлар академияси ва чет элнинг кўплаб нуфузли олимлари ҳимоя қилиб чиққан.\nКлара Сахарова президентга мурожаатида "сўнгги ўзгаришлардан кейин" яхшиликдан умид қилаётганини билдирган. Сахарова "сўнгги ўзгаришлар" деганда нимани назарда тутганига аниқлик киритмаган. ДХХ раҳбариятидаги ўзгаришлар назарда тутилган бўлиши ҳам мумкин.\nАндрей Кубатин ДХХ\nАндрей Кубатиннинг адвокати: маҳкама очиқ ўтказилсин!\n1 июн 12:20 2 дақиқада ўқийсиз


Бош саҳифа / Спорт / Ринат Маматказин: терма жамоамизда Индорхоккей бў...\nРинат Маматказин: терма жамоамизда Индорхоккей бўйича жаҳон чемпионатига чиқиш учун имкониятлар бор\nМамлакатимизнинг чим устида хоккей ва индорхоккей бўйича терма жамоасида Тошкентда Республика спортнинг ўйин турлари бўйича олий спорт маҳорати мактаби очилиши ҳақидаги ҳабарни қувонч билан кутиб олдилар. Эркаклар терма жамоасининг бош мураббийи Ринат Маматказиннинг фикрича, бу халқаро майдонда натижаларни яхшилаш учун бевосита имкониятдир.\n– Бугунги кунда спортчиларимиз халқаро мусобақаларда ёмон натижа кўрсатишмаяпти. Индорхоккей бўйича Осиё чемпионатида биз беш йилдан бери учинчи ўринни эгаллаб келяпмиз, 2012 йили хатто иккинчи ўринга ҳам кўтарилдик. Агар бизга яна битта квота қўшишса, спортнинг бу тури бўйича жаҳон чемпионатига чиқиш учун аниқ имконият пайдо бўлган бўлар эди. Чим устида хоккей бўйича натижаларимиз бироз пастроқ – биз ҳозирча Осиёда иккинчи дивизионда ўйнаятмиз, бироқ биринчи босқичга ўтиш учун барча имкониятлар бор,- деди UzbekistanTodayга Ринат Маматказин ва имкониятларни янада юқорироқ натижаларга эришиш истиқболлари нуқтаи назаридан баҳолади.\nБугун хоккейчилар Республика спортнинг ўйин турлари бўйича олий маҳорат мактабининг спорт иншоотлари қурилишига умид боғламоқдалар. Бу ерда 100 йилдан ортиқ вақтдан бери Олимпия ўйинлари дастурига кирган чим устида хоккей учун майдон қурилиши кўзда тутилган, шу билан бирга индорхоккей учун ҳам майдон қурилишига жой топилиб қолар, деган умиддалар. Спортнинг бу тури ҳам яқин вақт ичида Олимпия ўйинлари дастурига киритилиши мумкин. Бу майдон нафақат натижаларни яхшилаш, балки эришилганларини сақлаб қолиш учун ҳам зарур.\nЧим устида хоккей ва индорхоккей кўп йиллардан бери бетон асосли сунъий майдонларда ўйнаб келинмоқда. Фақат шундай шароитлар ўйиннинг юқори сифатига эришиш имконини беради. Бугунги кунда республикада чим устида хоккей учун ихтисослашган фақат иккита майдон бўлиб, улар ҳам капитал таъмирлашга муҳтож. Бошқа ҳудудларда маслаштирилган майдонларда ўйнайдилар.\nТерма жамоанинг бош мураббийи шу билан бирга Республика мактабида махсус шароитлар яратилиши спортнинг бу турлари ҳудудларда ҳам ривожланишини бошлаб беради, деб ҳисоблайди.\n– Бугунги кунда вазият шундайки, эркаклар терма жамоаси асосан андижонлик йигитлардан, аёллар термаси эса бухоролик қизлардан таркиб топган. Шунинг учун бу ҳудудлар спортнинг мазкур турларини ривожлантириш бўйича етакчилик қилади. Шу билан бирга Фарғона, Наманган, Самарқанд ва Хоразм вилоятларидан ўйинчилар ҳам баъзан терма жамоа таркибига киритилади, –дейди Ринат Маматказин. – Агар спортнинг бу турлари ушбу ҳудудларда майдонлар барпо этилиши ва спортчиларни клюшкалар, тўплар ва бошқа нарсалар билан таъминлаш йўли билан қўллаб-қувватланадиган бўлса, шу билан бирга бошқа ҳудудларда ҳам шаклланса, унда Олимпиадада иштирок этиш учун кураш олиб боришга аниқ имконият очилади.\nРинат Маматказин чим устида хоккей ва индорхоккей бугунги кунда нафақат юқори натижаларга эришиш нуқтаи назаридан, балки ёшларни спорт билан шуғулланишга жалб этиш борасида ҳам спортнинг жуда истиқболли турларидан биридир, деб таъкидлайди. Спортнинг бу тури болаларни ҳам ўзига тортади. Масалан, Андижон вилоятининг Асака шаҳридаги “Асака” хоккей клубига 300дан ортиқ йигит-қизлар қабул қилинди.


Ўзбекистонда иқтисодий ўсишни тиклаш бўйича амалий ҳаракатлар режаси тасдиқланди | Qalampir.uz\nЖамият\t04 Сентябрь 08:42 1496\n2020-2021 йилларда Ўзбекистонда иқтисодий ўсишни тиклаш ва тизимли таркибий ўзгаришларни давом эттириш бўйича амалий ҳаракатлар режаси тасдиқланди. Бу ҳақда Ўзбекистон Республикаси Вазирлар Маҳкамасининг “2020-2021 йилларда иқтисодий ўсишни тиклаш ва иқтисодиёт тармоқлари ҳамда соҳаларида тизимли таркибий ислоҳотларни давом эттириш чора-тадбирлари тўғрисида”ги қарорида белгиланди.\nАмалий ҳаракатлар режаси 2 босқичда амалга оширилади:\n• 1-босқич – 2020 йил охиригача бўлган даврни ўз ичига олиб, тегишли чора-тадбирларнинг бажарилиши натижасида ялпи ички маҳсулотнинг ўсиш кўрсаткичи 102,2 фоиз (дастлабки прогноз 105,5 фоиз)ни ташкил этиши кутилмоқда.\n• 2-босқич – 2021 йилда амалга оширилиб, 5–5,5 фоиз барқарор иқтисодий ўсиш суръатларини таъминлайдиган, 2020-2021 йиллар давомида коронавирус пандемиясининг оқибатларини мослаштириш билан тизимли ислоҳотларни давом эттиришга қаратилган чораларни ўз ичига олади.\nАмалий ҳаракатлар режасига мувофиқ, 2020 йил охиригача банк секторида кўриладиган асосий чора-тадбирлар, жумладан, қуйидагилардан иборат:\n• мажбурий захиралаш шартларини қайта кўриб чиқиш орқали тижорат бакнларига 2,2 трлн сўм қўшимча ликвидлик бериш;\n• коронавирус пандемиясидан зарар кўрган корхоналарни 2020 йил 2-ярмида 17 трлн сўм миқдорида айланма маблағлар билан таъминлаш.\nАҳоли бандлигини таъминлаш соҳасидаги чора-тадбирлар доирасида 2020 йил якунига қадар, жумладан:\n• “Ягона миллий меҳнат тизими” орқали 265,2 минг нафар ишсизлар бўш иш ўринларига жойлаштирилади;\n• 301 минг киши жамоат ишларига жалб қилинади;\n• 53,6 минг киши тадбиркорлик ва уй-жой майдонларини ривожлантириш, қишлоқ хўжалиги, ҳунармандчилик ҳамда тикувчилик кооперативларида аъзолик учун субсидиялакр билан таъминланади;\n• 42,8 минг киши бепул тарзда касб-ҳунарга ўқитилади.\nҚарор билан шунингдек, иқтисодиётда таркибий ислоҳотларни тиклаш ва давом эттириш чора-тадбирларини амалга ошириш бўйича “Йўл харитаси” тасдиқланди.\n19 Октябрь 20:43 26801\n19 Октябрь 11:15 26139\n20 Октябрь 19:41 25172\n21 Октябрь 13:20 22229\n19 Октябрь 16:34 20281


«Ўзбекистон аёл судьялари» тўплами икки тилда чоп этилди\n«Ўзбекистон аёл судьялари» тўплами икки тилда...\n05.03.2021 17:36 0 1178\nЎзбекистон Республикаси Судьялар олий кенгаши халқаро хотин-қизлар куни арафасида хайрли ишни амалга оширди. Кенгаш ташаббуси билан «Ўзбекистон аёл судьялари» тўпламини ўзбек ва инглиз тилларида чоп этилди.\nБугунги кунда Ўзбекистонда 165 нафар аёл судьялар фаолият кўрсатиб келмоқда. Бу умумий судьяларнинг салкам 13 фоизини ташкил қилади. Демак, одил судловни амалга оширишда хотин-қизларнинг ҳам муносиб ҳиссаси бор.\nТўпламда барча судья аёллар ҳақида ихчам маълумотлар жамланган.\nМазкур тўплам дунё ҳамжамиятига судья аёлларимизга ҳурмат-эҳтиром рамзи ва Халқаро хотин-қизлар кунига камтарона совға сифатида тайёрланди, дейилади Судьялар олий кенгаши матбуот хизмати хабарида.\nЎзбекистон аёл судьялари


«Лацио»га қарши ўйиндан кейин италиялик мухлислар Шомуродов ҳақида нималар дейишди? - Zamin.uz\n«Лацио»га қарши ўйиндан кейин италиялик мухлислар Шомуродов ҳақида нималар дейишди?\nЎзбекистон миллий жамоаси ҳужумчиси Элдор Шомуродов Италия А Серияси 15-туридан ўрин олган «Лацио»га қарши ўйинда «Женоа» сафидаги энг ёрқин ўйинларидан бирини ўтказди. Иккинчи бўлимда захирадан майдонга тушган ҳужумчи «Сампдория» ва «Парма»га қарши баҳсда бўлгани каби яна қутқарувчи вазифасида пайдо бўлди.\nШомуродов 58-дақиқада тўпни майдоннинг «Женоа» ҳаракат қилаётган томонида қабул қилиб олиб, олдинга борди ва ажойиб дриблинг билан Лукас Лейвани алдаб, Дестронинг гол уриши учун деярли ҳамма ишни қилиб берди. Худди «Сампдория»га қарши ўйинда Скамаккага амалга оширган узатмаси каби. Дестронинг голи «Женоа»ни мағлубиятдан қутқариб қолди ва кучли рақиб билан ўйинда Баллардини жамоаси очко олди.\nШомуродов А Сериядаги иккинчи самарали ҳаракатини амалга оширди. «Парма»га қарши ўйинда А Сериядаги илк голини урган Элдор бу гал биринчи марта голга ассистентлик қилди. Аслида «Милан»га қарши ўйиндаги Дестронинг голида ҳам Элдор голга ассистентлик қилганди десак, тўғри бўлади, чунки айнан унинг зарбасидан сўнг Доннарумманинг қайтарган тўпини Дестро голга айлантирганди. Масалан, футбол менежер ўйинларида бу ҳаракатга очко ёзилади.\nШунингдек, Элдорнинг ҳисобида Италия кубогида амалга оширилган битта ассист бор. Шу тариқа Элдор Шомуродовнинг Италиядаги фаолиятида ҳозирча шундай статистика: 10 та ўйин, 1 та гол, 2 та ассист. «Лацио»га қарши ўйинда Элдор учун ўзини кўрсатиш икки карра муҳим эди, чунки янги мураббийи Баллардини уни олдинги ўйинда захирада қолдирганди. Шу сабаб Элдор янги устозига майдонга тушишга ҳақли эканини исботлашни хоҳларди. Бунинг уддасидан чиқди ҳам. Баллардини ўйиндан кейин «Шомуродов ва Дестронинг комбинацияси сизни ажаблантирдими?» деб берилган саволга хотиржам жавоб берди: «Элдорни машғулотларда мураббий сифатида кузатяпман, Дестрони эса анчадан бери биламан. Шу сабаб уларнинг ҳаракати мени ажаблантирди дея олмайман».\nБироқ Твиттерда италиялик мухлислар Элдорнинг ҳаракатларига Баллардини каби хотиржам баҳо беришмади. Кўпчилик у ҳақда илиқ фикрлар билдирди, «Женоа»нинг асосий ўйинчиси деганлар ҳам бўлди ҳатто. Қуйида Элдор Шомуродов ҳақида билдирилган жуда кўп фикрлардан баъзи эътиборлиларини келтирамиз.\n«Шомуродов майдонга тушган деярли барча ўйинларда бирорта самарали ҳаракатни амалга оширяпти. Техникаси жойида, Лейвани осонгина алдаб ўтиб, Дестрони қулай вазиятга олиб чиқди. Балки у мавсум давомида 15 та гол урмас, лекин айнан у ишониш мумкин бўлган футболчи», деб ёзган италиялик мухлислардан бири. Унга жавоб ёзган бошқа бир мухлис шундай деди: «У орқароқда ўйновчи плеймейкер вазифасидаги ҳужумчи бўлиши керак. Афсуски, бундай футболчига жон сақлаб қолиш учун курашаётган жамоа энг яхши вариант эмас».\n«Бир очко ҳам ёмон эмас, айниқса унга меҳнат билан эришган бўлсанг. Баллардини зўр ўзгаришлар қилди, Шомуродов чемпионлардек порлади».\n«Элдордан яхшироқ ўйинни кутяпман, у ҳужумни якунлаш устида ишлаши керак. Асосийси, ақлли футболчи. Менга қолса, доим Элдор ва Дестро бирга ўйнасин».\n«Ювентус»нинг тўртинчи ҳужумчиси Шомуродов бўлиши керак. У ўзбек Каваниси».\n«Маттиа [Дестро] зўр, лекин Элдор шедеврни амалга оширди».\n«Шомуродов бу учрашувда зўр ўйнади. Ажойиб ассист ва гол уришига ҳам озгина қолди».\n«Шомуродов олқишга муносиб ўйин кўрсатди. Бор гап шу».\n«Шомуродов «Лацио»нинг учта ҳимоячисини ўзига қаратиб, Дестрога қулай вазият яратди. Ҳақиқий ҳужумчи».\nРус нашрлари ҳам Элдорнинг ўйинларини ҳамон кузатиб бормоқда. Матч ТВ унинг ажойиб ассистини мухлисларига улашди.\n«Ростов»нинг фан каналларида ҳамон Шомуродовнинг муваффақиятидан хурсанд бўлишади. Ахир Элдор айнан улар учун 61-рақамни танлаган-ку.\n«Ростов» мухлисларидан бири Элдорнинг ассистини шундай изоҳлади: «Шомуродовнинг Италияда 61-рақамда ўйнаётганини томоша қиляпман».\n«Рома» мухлислари эса Элдорнинг ассисти орқали «Лацио»ни тролл қилишди: «Сиз ҳеч қачон тўртга икки чиқиб гол уролмаган бўлардингиз», қабилида твит ёзди «бўрилар» мухлисларидан бири «Лацио»нинг аккаунтини белгилаб.\nМаълумот учун, Элдор Шомуродов мавсум аввалида Россиянинг «Ростов» клубидан «Женоа»га ўтган. Унинг трансфери учун генуяликлар 7,5 миллион евро тўлаган. Шомуродовнинг ҳаракатларига қараб ростовликлар яна 1,5 миллион евро бонус олиши мумкин. Шомуродов ўзбек футболчилари ичида Илёс Зейтуллаевдан кейин «кучли бешлик»да майдонга тушган иккинчи футболчи. «Парма»га қарши ўйинда «кучли бешлик»да гол урган илк ўзбекистонликка айланган Шомуродов «Лацио»га қарши ўйинда «кучли бешлик»да голга ассистентлик қилган илк ўзбекистонлик бўлди.\n1995 йил Сурхондарё вилояти Жарқўрғон туманида туғилган Элдор Шомуродов футболчилик фаолиятини Муборакнинг «Машъал» клубида бошлаган. Кейинчалик уни Тошкентнинг «Бунёдкор» клуби ўз сафига қўшиб олган. 2017 йил Шомуродов Россиянинг «Ростов» клубига ўтганди. 2015 йилдан буён Ўзбекистон миллий жамоаси сафида дебют қилган ҳужумчи ҳозиргача миллий жамоа сафида 44 та ўйинда майдонга тушиб, 20 та гол урган. Элдор бу борада фаолиятини тугатмаган футболчилар орасида Одил Аҳмедов билан бирга етакчилик қилмоқда. “Замин” янгиликларини “Инстаграм”да кузатиб боринг\nЯнгиликлар » Спорт » «Лацио»га қарши ўйиндан кейин италиялик мухлислар Шомуродов ҳақида нималар дейишди?


КЎКЛАМДАН КЎНГИЛЛАР ЯЙРАЙДИ Шунингдек\nГлавная / Шунингдек / КЎКЛАМДАН КЎНГИЛЛАР ЯЙРАЙДИ\nКЎКЛАМДАН КЎНГИЛЛАР ЯЙРАЙДИ\nАсл миллий байрамимиз – Наврўзи олам кўҳна шаҳар ва туманимизда ҳам кўтаринкилик руҳида катта шодиёналар билан қарши олинмоқда.\nБир томони қумликлар билан туташ Чинобод, Оёқп, Дашёқ, “Қорақум” ҳудудларидаги аҳоли бу йилги кўкламга ўзгача тайёргарлик кўришди. Баҳорга мансуб дастурхонлар атрофида Наврўз неъматларини, байрам қувончларини ўз яқинлари, ёру дўстлари билан баҳам кўрмоқдалар.\n- Дориломон кунларга етказганига шукр, - дейди оқёплик бу йил 95 баҳорни қаршилаётган Отабой ота Маткаримов, - Деҳқон энди тиним билмай далаю боғни яшнатиши керак. Чунки ҳаётимиз фаровонлиги, осуда тинчлигимиз ердан ундирадиган ризқу рўзимизга боғлиқ.\nАжиб манзара: самода қушларга монанд варрак-лар парвози, ёш рассомлар нигоҳида она табиат суврати. “Сумалак сайли”, “Ўлкамда баҳор”, “Варрагим баланд учавер!”... 3-синф ўқувчиси Шуҳрат Қурбонов эса тасвирни ўзи ясаган ҳайкалча-ларга кўчирган. Устозлари 7-мактаб ўқитувчилари Зумрад Самадова, Эгамберган Нурметов қай бирини қандай баҳолашни билмай ҳалак...\nНаврўз шундай байрамки, унда бугун билан ўтмиш мужассамлашади. Ичон-қалъа ҳамда Маъмун академияси олдидаги майдонда ўтказилган шодиёналарда қадимий урф-одатлар, қадриятлар, турфа таомлар, қадим элимизнинг кўрки-саҳовати яна бир карра намоён бўлди. “Ўзбекистон бўйлаб саёҳат қил!” дастурига мувофиқ Хивага ташриф буюрган ўн минглаб сайёҳлар боқий Наврўз тантаналарининг гувоҳи бўлишмоқда.\n- Хиваликларга хос меҳ-мондўстлик, очиқ чеҳралик, тарихий ва маданий ёдгорлик-лардан ҳайратдамиз, - дейди самарқандлик Ўлмас Сайдинов. – Сизларни ҳам рўйи заминимизга таклиф қиламиз.\nКатта саҳналарда, сер-файз давраларда барча-барчани байрам муносабати билан шаҳар ва туман ҳокимлари Э.О.Яқубов ҳамда О.А.Матяқубов самимий муборакбод этдилар. Таниқ-ли хонандалар, бадиий ҳаваскорлик жамоалари ижросидаги куй-қўшиқлар давраларга завқ-шавқ бағишлади.\nНаврўз шодиёналари гўзал ва мафтункор шаҳар ҳамда қишлоқларимизда давом этмоқда.\nД.МАШАРИПОВ (суратлар), “Хива тонги” махсус мухбирлари.


Ўта оммабоп Apple гаджетининг икки карра арзон рақибини тақдимотдан аввал ишлатиб кўрамиз! (иккита «жонли» видео) - Terabayt.Uz\nЎта оммабоп Apple гаджетининг икки карра арзон рақибини тақдимотдан аввал ишлатиб кўрамиз! (иккита «жонли» видео)\nApple корпорациясининг AirPods қулоқчинлари жуда зўр ва оммабоп, аммо шунга яраша қиммат ҳам-да! Хитойликлар эса унга кўп жиҳатидан ўхшаш аксессуарлар чиқаришади, масалан, Redmi брендининг AirDots 2 модели атиги 11 доллардан сотувга чиққан!\nXiaomi корпорацияси ўтган йилнинг сентябрида Air 2 русумли буткул симсиз қулоқчинни тақдим этган ва бор-йўғи 56 доллардан сота бошлаган эди. Энди эса яна битта – Mi Air 2 Pro аксессуарини тайёрлади ва 13 октябрда уни расман намойиш қилади. Номидан ҳам билиниб турганидек, бу девайс AirPods Pro қулоқчинига тўғридан-тўғри рақиб бўлади, аммо ундан анча (инсайдерларга кўра – икки бараварга) арзон нархланади.\nҲали расмий тақдимоти ўтказилмай туриб, Xiaomi Mi Air 2 Pro қулоқчинининг «жонли» видеолари интернетга чиқиб улгурди:\nАнглаган бўлсангиз керак – Mi Air 2 Pro қулоқчини ғилофининг қопқоғи очилиши билан тегишли смартфонга боғланади. Бундан ташқари, унга симсиз қувватлаш технологияси ҳам жорий этилган!\nЎҚИНГ: Хитойликлар буни уддалашди: AirPods Pro’нинг арзон клонини ҳам iPhone худди оригиналидек қабул қиляпти! (+видео)\nҚуйидаги лавҳа эса юқоридаги роликнинг бир қисми бўлиб, устига мусиқа ёзилмасдан, ўз овози билан эълон қилинган. Сабаби – бунисида Xiaomi Mi Air 2 Pro’нинг шовқин тўсиш функцияси амалда ишлатиб кўрсатилган:\nБу аксессуарда шовқин тўсиш бўйича учта режимда ишлар экан, улардан бири фаол шовқин тўсиш режими бўлиб, ташқи овозлар умуман ўтказилмайди. Иккинчиси – «pass-through mode» деб номланган режим – бунда смартфондан (плеер, планшет ёки бошқа гаджетдан) келаётган товушни эмас, балки фақат атрофдаги овозлар эшитилади. Учинчиси эса пассив шовқин тўсиш режими бўлиб, унда ҳам девайсдан келаётган, ҳам теваракдан эшитилаётган овозлар қулоққа етиб келади.\nМазкур учта режимнинг биридан бошқасига ўтиш учун Xiaomi Mi Air 2 Pro’нинг сенсор юзасига бир неча сония босиб туриш керак бўлади.\n#Apple #Xiaomi #аудио-қулоқчин #қулоқчин #нархлар #симсиз аудио-қулоқчин #аксессуарлар #AirPods Pro #Apple AirPods Pro #Xiaomi Mi Air 2 Pro


– Корхонанинг кичик бизнесга мансублиги, илгаригидек, Кичик тадбиркорлик субъектларига тегишли бўлган ташкилотларнинг таснифлагичига (ВМнинг 24.08.2016 йилдаги 275-сон қарорига 1-илова) мувофиқ белгиланади.\nКичик бизнес субъектлари ва бошқа субъектлар учун ҳисобот тақдим этишнинг ҳар хил даврийлиги ва муддатлари белгиланган. Йиллик оборотнинг 3 млрд сўмдан ошиши корхона энди кичик корхона ҳисобланмайди дегани эмас. Солиқ қонунчилигига киритилган ўзгартиришларга кўра, йиллик оборотга қараб қўлланиладиган солиқ солиш тизими: ЯСТ ёки умумбелгиланган солиқлар тўланиши аниқланади.\n2018 йилда корхонанинг асосий фаолият тури бўйича ходимларнинг ўртача йиллик сони кичик корхона мезонларига мувофиқ келса, оборот миқдоридан қатъи назар, 2019 йилда ҳисоб-китобларни кичик бизнес субъекти сифатида топшириши керак (Солиқ кодексининг 22-моддаси).


- Январь. 19, 2021\nПрезидент раислигида маънавий-маърифий ишлар таъсирчанлигини янада ошириш борасидаги долзарб вазифалар муҳокамасига бағишланган видеоселектор йиғилиши бўлиб ўтмоқда.\n– Ҳаммангиз яхши тушунасиз, агар жамият ҳаётининг танаси иқтисодиёт бўлса, унинг жони ва руҳи – маънавиятдир. – Биз янги Ўзбекистонни барпо этишга қарор қилган эканмиз, иккита мустаҳкам устунга таянамиз. Биринчиси – бозор тамойилларига асосланган кучли иқтисодиёт. Иккинчиси – аждодларимизнинг бой мероси ва миллий қадриятларга асосланган кучли маънавиятдир, – деди давлатимиз раҳбари. – Қандай қийинчилик ва синовларга дуч келмайлик, бошлаган барча ислоҳотларимизни, қабул қилган дастурларимизни изчил давом эттираяпмиз.\nДавлатимиз раҳбарининг Олий Мажлисга Мурожаатномасида, Ўзбекистон ёшларининг биринчи форуми ҳамда Хавфсизлик кенгашининг кенгайтирилган йиғилишида маънавий соҳалар ривожи учун ғоят муҳим вазифалар ҳам белгилаб олинди.\nЯнги ҳаёт, янги жамият қуришга қаратилган ислоҳотлар жараёнида маънавий-мафкуравий ишларимизнинг назарий асоси бўлган миллий ғояни ривожлантириш масаласи ғоят муҳим аҳамиятга эга.\nЖаҳон тарихига назар солсак, ҳар бир халқнинг юксалиши аввало унинг маънавий бирлашуви, миллий ғояси билан мураккаб синовлардан муваффақиятли ўтиб келган.\nШу боис, таниқли олимлар, зиёлилар, етакчи экспертлар томонидан янги Миллий ғоя концепцияси лойиҳаси ишлаб чиқилиб, жамоатчилик муҳокамасига қўйилди.\nУнда “Миллий тикланишдан – миллий юксалиш сари” деган бош ғоя асосида амалга ошириладиган энг муҳим вазифалар белгиланди.\nРеспублика Маънавият ва маърифат марказига вазирлик ва идоралар билан биргаликда бир ой муддатда миллий ғоя мазмун-моҳиятини кенг халқ оммасига тушунтиришга қаратилган тарғибот дастурини ишлаб чиқиб, уни амалга ошириш вазифаси топширилди.\n– Афсуски, ҳали орамизда миллий ғоянинг, маънавиятнинг моҳиятини тўлиқ англаб етмаган, “маънавият керакми-йўқми”, деб юрганлар ҳам бор. Миллий ғоя деганда, эски совет мафкурасини тасаввур қилиб, “лабига учуқ тошадиганлар” ҳам йўқ эмас.Лекин агар мафкура одамий бўлса, инсоннинг ҳуқуқ ва эркинликларини, унинг қадр-қимматини улуғлашга хизмат қилса, нима учун ундан қўрқишимиз керак? Шу муносабат билан таъкидлаб айтмоқчиман. Биз яратаётган янги Ўзбекистоннинг мафкураси эзгулик, одамийлик, гуманизм ғояси бўлади, – деди Президент.\nMore in this category: « Бир савол сўрасам: Ибодатларни ошкор қилиш риёга киради-ми?\tЖаннатнинг 6 номи »


ҚОРБОБОГА ЖЎНАТИЛГАН ХАТ - 26 Декабря 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2017 » Декабрь » 26 » ҚОРБОБОГА ЖЎНАТИЛГАН ХАТ\nҚОРБОБОГА ЖЎНАТИЛГАН ХАТ\n«Кеча Дилшод — укам ҳамма болаларни тўплади-да, Қорбобога хат ёзишларини топширди. Журналистикада ўқигани учунми, ўзича бир нималарни ўйлаб топиб юради-да. Қизим ҳали боғча боласи, ёзишни билмайди. Лекин қўлига қоғоз ва ручка олиб, бир нималарни ўзича ёзиб ўтирибди.\nҚизиқарли маросими тугагач, Дилшод худди саҳнада нутқ сўзлаётгандек мактубларни виқор-ла ўқий бошлади. Биз эшитиб, ўша совғаларни тайёраб қўйишимиз учун-да.\nЖавоҳир «Планшет» сўрабди, ўйин ўйнаб, ақлли бола бўлиб ўтираман дея ваъда ҳам берибди.\nФарзонага бўйи-баравар ўйинчоқ керакмиш, фақат ақлли бўлиши шарт экан, дарсларини тайёрлашга ёрдам беришини истаяпти-да.\nУмидга эса бокс қўлқопи, «Чемпион бўлсам, Қорбободан ҳам машҳур бўлиб кетаман», дея мақтаниб ҳам қўйди жияним.\nМана, менинг қизимникини ўқиш навбати келди. Аммо бу ёзувни мен ва Дилшод тугул, хитойчани биладиганлар ҳам тушунмайди.\n— Шаҳзода, қани, сеникини ўқиб кўрайлик-чи? Іа, менимча, шоколад сўрагансан.\nШиринликхўр Шаҳзода бошини йўқ дегандек чайқади.\n— Ҳа, топдим, аквариумда яшайдиган балиқ, — дедим мен ўтган куни дугонамникида аквариумдаги балиқларни кўриб ҳавас қилганини эслаб.\nУ эса «Йўқ», дея Дилшоднинг қўлидан хатини олди.\n— Шуни ҳам ўқий олмадингизми? — беш яшар қизим ҳайрон бўлиб тоғасига қаради. Дилшод ноилож елка қисди. — Дадамни олиб келишини сўрадим Қорбободан! Чунки Қорбобо дадамнинг ўртоғи!\nДилшод билан иккаламиз бир-биримизга боққанча жим қолдик, болалар эса зум ўтмай леголарини ясашга берилиб кетишди.\nИкки ойдирки, ота уйимиздамиз. Эримникига қайтиб боришга менинг ғурурим йўл қўймаяпти, турмуш ўртоғим эса «Сенга ким кет деб айтганди», дея олиб кетишга келмаяпти... Ойим «Ҳамма оилада ҳам уруш-жанжал бўлади», дея гапира-гапира чарчади.\nБугун Шаҳзоданинг мактубидан кейин эса фикрим ўзгарди. Қизим байрам куни дадасининг келишидан умидвор. Аммо у келмаса-чи? Ахир эрим ҳам ўлгудек қайсар. Демак, Янги йилни кутиш ярамайди...\nОрадан ярим соат ўтиб-ўтмай турмуш ўртоғимга «SMS» жўнатдим. Икки оғизгина, ишдан қайтишда бизни олиб кетишин айтиб...\nАхир Янги йилни фақат кутиш эмас, у томон бахтиёр қадам ташлаш ҳам керак!»\nКатегория: Hikoyalar to'plami | Просмотров: 643 | Добавил: Sherlaruz.CoM | Теги: #habarlar, #uznews, #новости, #newsuz, #Yangiliklar, #Yangilik, #ahborot, #news, #xabarlar | Рейтинг: 0.0/0


№ 99 дан: 08.12.2017\n* 10 декабрь — Қишлоқ хўжалиги ходимлари куни\nБаракали йил сарҳисоби\nЎзбекистон Республикаси Президентининг шу йил 7 февралдаги "2017-2021 йилларда Ўзбекис¬тон Республикасини янада ривожлантиришнинг бешта устувор йўналишлари бўйича Ҳаракатлар стратегияси тўғрисида"ги Фармонида барча соҳалар қаторида мамлакатимиз қишлоқ хўжалигини тубдан ислоҳ қилиш, тизимни модернизациялаш ва жадал ривожлантириш юзасидан қатор чора-тадбирлар белгиланган. Фармон ижроси юзасидан, жумладан, вилоятимизда кенг кўламдаги ислоҳотлар амалга оширилмоқда. Вилоят ҳокимлиги қишлоқ ва сув хўжалиги бошқармаси бошлиғининг биринчи ўринбосари Рустам НОРОВ билан суҳбатимиз ана шу хусусда бўлди.\n— Рустам Ҳодиевич, аввало, қишлоқ хўжалиги ишлаб чиқаришини бугунги кун талабидан келиб чиқиб ривожлантириш бо-расида амалга оширилаётган ¬ишлар, жумладан, пахта ва ғаллачиликда эришилаётган муваффақиятлар ҳақида тўхталсангиз.\n— Дарҳақиқат, бугун юртимизда аграр соҳа иқтисодий самарадорлигини экспортбоп маҳсулот етиштириш ҳисобига янада оширишга хизмат қиладиган кўплаб янги лойиҳалар амалиётга жорий қилинмоқда. Эндиликда иқтисодий тараққиётнинг муҳим омили сифатида "хом ашё эмас, ярим тайёр ёки тайёр маҳсулотгача" тамойили асосида фао¬лият олиб борилмоқда. Қувонарлиси, экин еридан олган даромади ҳисобидан ўз хўжалиги иқтисодини мустаҳ¬камлаш баробарида эл дастурхони тўкинлигини таъминлаб, юртимиз ривожига ҳисса қўшиб келаётган қишлоқ мулкдорлари бу лойиҳа¬ларнинг фаол иштирокчиси, ташаббускоридир. Айни кунда ҳудудимизда фаолият юритаётган фермер хўжаликлари сони 7589 тага етган бўлса, уларнинг 4009 таси пахтачилик, 3973 таси ғаллачилик билан шуғулланмоқда. Суғориладиган ер майдони 219 минг 800 гектардан ортиқроқ бўлиб, жорий йилда унинг 105 минг 800 гектарида "оқ олтин", 64 минг 600 гектарида бошоқли дон етиштирилди.\nИқлим шароити анча мураккаблигига, ерларимиз кучли шўрланганлигига қарамасдан, агротехник тадбирларнинг ўз вақтида ва сифатли олиб борилаётгани ютуқларимиз омили бўлмоқда. Масалан, "Бухоро-6", "Бухоро-8", "Бухоро-102" ҳамда истиқболли деб топилган "Бухоро-10" навларидан жорий мавсумда етиштирилган "оқ олтин" хирмони 302 минг 674 тоннани ташкил этди. Бундан 609 миллиард 108 миллион сўм даромад олинди. Ўтган йили пахтачиликдан қўлга киритилган даромад эса 370 миллиард 925 миллион сўмга етган эди. Алоҳида таъкидлаш керакки, пахта майдонимиз 2016 йилга нисбатан 2 минг гектарга қисқарганига қарамай, республика миқёсида энг кўп ҳосил етиштириладиган вилоятларданмиз. Буни гектарлар ҳосил салмоғида ҳам кўриш мумкин. Бу кўрсаткич якунланган мавсумда 28,6 центнерни ташкил этди.\nРизқ-рўзимиз — ғалла етиштиришда ҳам фермерларимиз, деҳқон-миришкорларимизнинг ибрат қилиб кўрсатса арзигулик натижалари бис¬ёр. "Старшина", "Васса", "Половчанка" каби маҳаллий шароитга мослаштирилган навлар билан бирга, "Бригада", "Первица", "Юко" каби истиқболли навларнинг жорий этилганлиги туфайли экин майдонимиз 2016 йилга нисбатан минг гектарга қисқарганига қарамасдан, жорий йилда вилоятда 64 минг 600 гектар ердан 376 минг 214 тоннадан ошириб дон хирмони уйилди. Гектарлар ҳосилдорлиги 58,2 центнерга етгани сўнгги йилларда бу соҳада эришилган энг юқори натижадир. Ялпи даромад ҳам бултургисидан сезиларли даражада юқори бўлиб, 316 миллиард 286 миллион сўмни ташкил этди.\n— Бугунги фермерларимиз олдига фақат пахта ва ғалла билан чекланиб қолмасдан, қўшимча тармоқларни ишга тушириш, экологик тоза маҳсулот етиштириш ва аграр секторнинг экспорт салоҳиятини ошириш юзасидан қатор талаблар қўйилмоқда.\n— Бугунги кунда вилоятда боғдорчилик-узумчилик, мева-сабзавот ва полизчилик, қолаверса, чорвачилик, паррандачилик ва бошқа соҳаларда 3700 дан ошиқ деҳқон-фермер хўжалиги фаолият юритмоқда. Сўнгги деҳқончилик мавсумида 204 минг 78 тонна мева, 135 минг 274 тонна узум, 591 минг 681 тонна сабзавот, 181 минг 883 тонна картошка, 101 минг 565 тонна полиз маҳсулотлари етиштирилди.\nБундан ташқари, айни пайтда 1 миллион 800 минг¬дан ортиқ аҳоли истиқомат қилаётган вилоятимиз халқининг сифатли озиқ-овқат маҳсулотларига бўлган эҳтиёжини қондириш мақсадида шу йил 1 октябрь ҳолатида вилоятда гўшт етиштириш ҳажми 159 минг 457 тоннага, тухум — 262 миллион 49 минг донага, сут — 633 минг 690 тоннага, асал ишлаб чиқариш ҳажми — 1554 тоннага етказилди. Сунъий ҳамда табиий кўлларимиздан 1305 тоннадан ошиқ балиқ маҳсулоти овланди.\nБиргина жорий йилда шаҳар ва туманларимизда узум, мева-сабзавот ва цитрус мева етиштиришга ихтисослашган жами 131 та интенсив боғ ва 57 та иссиқхона, 76 та токзор, 37 та ун тегирмони ва шолини тозалаш цехи ташкил қилинди. Қорамолчилик соҳасида 274 та хўжалик иш бошлади. Худди шундай, қўйчиликда 46 та, эчкичиликда 30 та, паррандачиликда 119 та, балиқчиликда 116 та хўжалик янгидан тузилди. Ана шу саъй-ҳаракатлар самараси ўлароқ энг муҳими, уч мингга яқин иш ўрни яратилди. Биргина нон ва нон ¬маҳсулоти ишлаб чиқарадиган 51 та янги корхона ҳисобига қўшимча ¬172 киши ишли бўлди. Шу каби долзарб лойиҳаларни амалга оширишда жойлардаги фермер ҳамда якка тартибдаги тадбир¬корларимиз томонидан молия муассасаларининг 84 миллиард 671 миллион сўм кредит маблағи ўзлаштирилди.\n— Демак, "хом ашёдан ярим тайёр ёки тайёр маҳсулотгача" тамойили бухоролик фермер ва ишбилармонларнинг ҳам фаолият мезонига айланиб бормоқда.\n— Худди шундай. 2016 йилда фаолият бошлаган "Бухоро агро экс¬порт" МЧЖ раҳбари Ҳусен Муродов дастлаб Бухоро туманидаги "Амир Тоиробод" фермер хўжалигини бош¬қарган. Бугунги кунда юз бошдан ортиқ наслли қорамол парваришланаётган хўжалик ихтиёридаги 130 гектар ер майдонида чорва озуқаси экинлари билан бир қаторда мош, ловия, соя, кунжут, кунгабоқар етиштириш борасида ҳам яхши натижалар қўлга киритилмоқда. Ишнинг кўзини биладиган қишлоқ мулкдори ўтган давр мобайнида ўз хўжалиги қошида гўшт, сут ва сояни қайта ишлашга мўлжалланган замонавий миницехлар ташкил қилиб, бу борада етарли тажриба орттирди. Эндиликда фермер вилоятимиздаги экспортчи тадбиркорлардан бирига айланган. Сабаби, унинг жамоаси шу кунгача 70 минг АҚШ долларидан кўпроқ миқдордаги қишлоқ хўжалиги маҳсулотларини экспорт қилишга улгурди.\nЖондор туманида фаолият юритаётган "Жондор чинор чорва" МЧЖ раҳбари Мастон Нарзуллаевнинг замонавий технология билан жиҳозланган мажмуасида ҳозирда 105 мингта товуқ, 210 мингта бройлер жўжа боқиш имконияти мавжуд. Бунда корхонага ҳудуддаги қурилиши тугалланмаган бино 10 миллиард 346 миллион сўм инвестиция киритиш шарти билан "ноль қийматда" берилгани жуда асқотди. Ҳозир бу ерда инкубатория, озуқа ишлаб чиқариш, парранда сўйиш цехлари, музлаткичли омборхона ташкил қилинган. Тошкент ва Бухоро шаҳарлари, Ромитан ва Жондор туманларида махсус фирма дўконлари ишлаб турибди. Жорий йилда 11 миллиард сўмлик маҳсулот ишлаб чиқаришни режалаштирган корхона жамоаси айни кунларда замонавий технологиялар асосида дудланган колбаса ва парҳез гўшт маҳсулотларини ишлаб чиқаришга мўлжалланган янги цех қурилишини ниҳоясига етказмоқда.\nЁш, серғайрат, изланувчан тадбиркорлардан бири — Беҳзод Аҳадов ташкил қилган "Shok Frozen Offal" МЧЖ фаолияти бошқаларга ибрат бўлгулик. Қирқ гектарли интенсив боғда фаолият олиб бора¬ётган унинг жамоаси ўтган йили Жаҳон банки кредити ҳисобига Халқ банкининг вилоят бўлими томонидан ажратилган 2,5 миллион АҚШ дол¬ларига тенг маблағ эвазига замонавий технология билан жиҳозланган ва сиғими 2,5 минг тоннага тенг ¬музлаткичли омборхонага эга бўлди. Бу музлаткичли омборхона техник жиҳозланиши ва сиғими жиҳатидан воҳамизда ягона ҳисобланади.\n— Жорий йил 26 августида мамлакатимиз қишлоқ хўжалиги тизими жонкуярлари, миришкор деҳқонларимиз, фермерларимиз учун кўпдан кутилган "Ўзбекистон Республикаси қишлоқ хўжалиги ходимлари кунини белгилаш тўғрисида"ги Қонун қабул қилинди. Юртбошимиз ташаббуси билан мамлакатимизда декабрь ойи¬нинг иккинчи якшанбаси "Ўзбекистон Республикаси қишлоқ хўжалиги ходимлари куни" этиб белгиланди.\n— Мазкур Қонун соҳа миришкорлари, деҳқон-фермерларимизнинг айни дилидаги орзу-ниятларини ўзида ифодалагани билан катта аҳамиятга эга. Қонунга мувофиқ республика Вазирлар Маҳкамасининг шу йил 29 ноябрдаги "Ўзбекистон Республикаси Қишлоқ хўжалиги ходимлари куни ва "Ҳосил байрами"ни нишонлашга тайёргарлик кўриш ва уни ўтказиш билан боғлиқ чора-тадбирлар тўғрисида"ги йиғилиши баёни қабул қилинди. Таъкидлаш жоизки, бу кун аграр соҳа тармоқларида самарали фаолият юритиб, юқори натижаларга эришаётган меҳнаткашлар, чорвадор, деҳқон ҳамда фермерлар, бир сўз билан айтганда, дала заҳматкашлари, томорқа хўжаликлари эгалари, умуман, халқимизнинг зўр қувонч ва шодиёна билан тантана қилишга арзигулик энг катта байрамларидан бири бўлиб қолади. Унинг мамлакатимиз Конституцияси байрами тантаналари давом этаётган кунларга тўғри келаётганлигида ҳам ўзига хос маъно мужассам, албатта. Фурсатдан фойдаланиб, юртдошларимизни ана шу айём, "Ҳосил байрами", қолаверса, Бош Қомусимиз қабул қилинганлигининг 25 йиллиги билан қизғин муборакбод этаман.\n"Бухоронома" мухбири Учқун ТОЖИЕВ суҳбатлашди


Ёш киноижодкорларга фильм суратга олиш учун 500 млн сўм ажратилади\nКеча, 14 февраль куни Киночилар уйида Кинематография агентлиги “Ёшлик” киностудиясининг 2022 йилда ишга туширилиши режалаштирилган янги кинолойиҳалар муҳокамаси бўлиб ўтди.\nМазкур тадбир 2022 йил “Инсон қадрини улуғлаш ва фаол маҳалла йили”да ёш киноижодкорларни қўллаб-қувватлаш мақсадида ташкил этилди.\nТадбирда “Ёшлик” киностудияси директори Анвар Мадраимовнинг “Янги Ўзбекистонда инсон қадрини улуғлаш!” шиори остидаги тақдимоти ўтказилди. Унда 18 ёшдан 35 ёшгача бўлган ёш ижодкорлар учун питчинг асосида янги кинолойиҳалар танловида иштирок этиш борасида маълумотлар берилди.\nТанловда ғолиб бўлган киноижодкорга фильм суратга олиш учун 500 млн сўм ажратилиши айтилди.\nСўнг, муҳокамада таниқли россиялик кинопродюсер ва режиссёр Тимур Бекмамбетов билан ижодий суҳбат бўлиб ўтди. Суҳбатда ёшлар маҳоратини шакллантириш, кинематография соҳасида қизиқарли мавзуларда фильмлар яратиш борасида сўз борди.


Коллежимиз замонавий бинода жойлашган. Ўқув ва амалиёт хоналари, тикувчилик, зардўзлик, радиотехника ҳамда компьютер оператори йўналишларида устахоналар мавжуд. Барчаси илғор ахборот технологиялари, ўқув қуроллари билан жиҳозланган. Спорт зали, футбол, волейбол, баскетбол майдонлари ўқувчилар ихтиёрида. Бундай қулай шарт-шароитларни кўрган ҳар қандай кишининг ҳаваси келиши аниқ.\nУшбу қулайликлар давлатимизнинг ёшларга, хусусан, энг чекка қишлоқларда яшовчи ўғил-қизларга ҳам катта ғамхўрлик кўрсатаётганидан далолат беради, албатта. Ўз навбатида, ўқувчиларимиз 2014 йилда турли кўрик-танловлар ҳамда спорт мусобақаларида муваффақиятли қатнашиб, ишончни оқлашди. Улар орасида менинг ҳам шогирдларим борлигидан хурсандман.\nДарвоқе, ортда қолган йил мен учун ҳам жуда мазмунли кечди. Мамлакатимиз мустақиллигининг 23 йиллиги байрами арафасида Президентимиз Фармонига мувофиқ, давлатимизнинг юксак мукофоти билан тақдирландим. Бу ҳаётимдаги энг қувончли воқеа бўлди. Оиламиз, коллеж жамоаси, қишлоғимиз аҳли учун ҳам унутилмас кун бўлиб қолди. Камтарона меҳнатимнинг юксак қадрлангани ҳаётимга янгича мазмун олиб кирди. Зиммамдаги масъулиятни теран англашга ундади. 2015 йилда ҳам қишлоғимиз ёшларининг тасвирий санъат ва миллий ҳунармандчиликка бўлган қизиқишларини янада ошириш, уларни қадриятларимиз, анъаналаримизга садоқат руҳида тарбиялашдек олижаноб ишга ўз ҳиссамни қўшаман.\nШофиркон маиший хизмат ва миллий ҳунармандчилик касб-ҳунар коллежи махсус фан ўқитувчиси,\nМазкур рукндаги бошқа мақолалар: « Завқли томошалар, унутилмас таассуротлар\tБолажонларга таътил туҳфаси »


30-35 йил ичида барчаси «Ўзбекнефтгаз»нинг банкрот бўлиши учун қилинган. Бу ҳақда энергетика вазири, компаниянинг собиқ бошқарув раиси Алишер Султонов Alter Ego лойиҳасига берган интервьюсида айтиб ўтди.\n«Чунки сўнгги йилларда... мен мустақиллик йиллари демаяпман, балки 30-35 йил давомида барчаси ушбу компанияни банкрот қилиш учун қилинган. Кўп йиллар давомида геология қидирув ишларига ҳеч қандай маблағ киритилмаган. Мен «Ўзбекнефтгаз» раҳбари эдим. Биринчи ўринбосар сифатида 2013 йилда келганман. Ўша пайтда «Ўзбекнефтгаз»нинг ўринбосарларидан бири менга тақдимот кўрсатди, унда 2017 йилда «Ўзбекнефтгаз» банкрот бўлиши айтилганди. Нима учун? Баланс ҳар йили тасдиқланади. Ҳар йили нефт-газ саноати учун ишлаб чиқаришнинг пасайиши билан баланс тузилган. Балансда аллақачон тушаётган қазиб олиш кўрсаткичи назарда тутилган.\nГеология қидирув ишлари учун маблағ киритилмаган. Бу пойдеворсиз бино қуриш билан баробар. Геология қидирув ишлари 7 ёки 10 йилда натижа берадиган соҳа. Бу барча қазиб олиш ва ривожланиш учун фундамент, база. Бунга пул киритилмади.\nДавлатнинг геология қидирув ишлари билан шуғулланиши одатий амалиёт. Президентимиз геология қидирув ишларини Давлат геология қўмитасига топширди, яъни бу давлатнинг ваколатидир.\nБир пайтлар «Ўзбекнефтгаз» гегемон - конларни ўзлаштириш билан шуғулланган ягона компания эди. У ҳам вазирлик, ҳам хўжалик субъекти ташкилоти ҳисобланган. Бу функциялар бўлинди ва вазирлик ташкил этилди. «Ўзбекнефтгаз» катталаштирилди. Катта ва камбағал компаниядан кўра, кичик ва бой компанияга эга бўлган яхши. Шунинг учун фақат ишлаб чиқариш ва қайта ишлаш билан шуғулланувчи сифатида «Ўзбекнефтгаз» қайта ташкил қилинди. «Ўзтрансгаз» эса транспорт компанияси, келажакда у фақат транспорт хизматларини кўрсатади. «Ҳудудгазтаъминот» давлат-шериклик ҳамкорлигига ўтказилади.\n«Ўзбекнефтгаз» каби гигантни оёққа турғазиш осон иш эмас. Энергия ресурсларисиз ҳеч қандай иқтисодиёт ривожланмайди. Шунинг учун давлат бу компанияни оёққа турғазиш бўйича қарорларни қабул қилмоқда», – деди у.\nБундан олдин, энергетика вазири электр энергиясини етказиб беришдаги узилишларга изоҳ берганди.


Хитой Жанубий Корея ва Япония иштирокида саммит ўтказмоқчи\nХитой Жанубий Корея ва Япония иштирокида...\n18.06.2018 20:04 0 1048\nХитой ҳукумати Шимолий Кореянинг ядро қуролларидан воз кечиш дастурида ўзининг таъсирини кучайтирмоқчи. Бу ҳақда «Aif.ru» хабар бермоқда.\nДипломатик манбаларнинг маълум қилишича, Хитой шу йил декабрь ойида уч томонлама – Хитой, Япония ва Жанубий Корея расмийлари учрашишини таклиф қилган.\nШимолий Корея муаммоси ҳал этилиши учун ўтказиладиган учрашувда Хитой давлат кенгаши бош вазири Ли Кэцян, Жанубий Корея президенти Мун Чэ Ин ва Япония бош вазири Синдзо Абэ иштирок этади. Музокаранинг Пекин шаҳрида бўлиб ўтиш эҳтимоли юқори.\nСинчиларнинг фикрича, Хитой ҳукумати Шимолий Кореянинг ядро қуролларидан воз кечиш дастурида ўзининг таъсирини кучайтирмоқчи. Қолаверса, АҚШ билан савдо муносабатларида зиддиятлар давом этаётган бир пайтда Хитой ўзининг Жанубий Корея ва Япония билан яқинлигини исботлаб қўймоқчи.


ZAMIN.UZ / Дунё / 27 Ноябр 2015 года671\nТуркиядан Россия ва Грузия орқали Қозоғистонга товар ташийдиган юк автомобиллари Грузиянинг «Казбеги» ва Россиянинг «Юқори Ларс» божхона-рухсат бериш пунктлари ўртасидаги бетараф ҳудудда Россияга киришга рухсат берилишини кутишда давом этмоқда. Бу ҳақда «Nur.kz» хабар берди. Грузия томонининг маълум қилишича, бетараф ҳудудда айни пайтда ўттизга яқин машина туриб қолган ва вазият ўзгармаган. Ҳайдовчиларнинг ўзлари журналистларга қачон чегарадан ўтишга рухсат берилишини билмаслигини маълум қилган. «Россия Қозоғистонга турк товарларини олиб кетаётганимиз учун бизни ўтказмаяпти. Бир неча кундан бери шу ерда турибмиз. Орамизда Озарбайжон, Туркия, Арманистон фуқаролари бор, асосан ҳамма Туркиядан юк олиб келган», — дея шикоят қилган ҳайдовчилардан бири. Манба: Daryo.uz\nЎқишни тавсия қиламиз Қибрайда 201 400 доллар пулни яширинча Қозоғистонга олиб ўтмоқчи бўлган фуқаро қўлга тушди


- Апр 19, 2021\nالحَمْدُ لله الَّذِي جعل الزكاة من أركان الإسلام، وَالصَّلَاةُ وَالسَّلَامُ عَلَى نَبِيِّنَا مُحَمَّدٍ سَيِّدِ الْأَنَامِ، وَعَلَى آلِهِ وَصَحْبِهِ البَرَرَةِ الْكِرَامِ، اَمَّا بَعْدُ\nҲурматли жамоат! Аллоҳ таоло инсонларни икки дунё саодатига эришиши учун нозил қилган шариатларда молиявий ибодат – закот беришни фарз қилган. Жамиятдаги бой қатлам кам таъминланган ва моддий ёрдамга муҳтож бўлган кишиларга ёрдам кўрсатишлари уларнинг диний мажбуриятлари саналади.Аллоҳ таоло охир замон умматларига ҳам садақанинг махсус кўринишини фарз қилди ва уни “закот” деб номлади.\nЗакотни адо этиш – Аллоҳ таолонинг амридир;\nЗакот – имкони бор бўлган мусулмон одамга Аллоҳ таоло томонидан амр қилинган муқаддас бурчдир. Мусулмон одам закотини адо этар экан, иқтисодий муомалага эмас, илоҳий кўрсатмага биноан шаръий ибодат қилган ҳисобланади. Қуръони каримда Аллоҳ таоло шундай марҳамат қилган:\nяъни: “Намозни тўкис адо этинглар, закот беринглар ва Расулга итоат қилинглар. Шоядки, раҳм қилинсангиз” (Нур сураси 56-оят).\nҚуръони каримнинг йигирма еттита ўрнида “закот” калимаси “намоз” билан бирга зикр қилинган. Бу эса ушбу икки ибодат билан бир мартабада эканига далолат қилади. Абу Ҳурайра разияллоҳу анҳудан ривоят қилинган ҳадиси шарифда Пайғамбаримиз саллаллоҳу алайҳи васаллам:\n﴿إِذَا أَدَّيْتَ الزَّكَاةَ فَقَدْ قَضَيْتَ مَا عَلَيْكَ﴾ (رواه الامام الحاكم والامام البيهقي)\nяъни: “Молингизнинг закотини адо қилсангиз, батаҳқиқ, зиммангиздаги(бурч)ни бажарибсиз”, деганлар (Имом Ҳоким, Имом Байҳақий ривоятлари).\nИмом Абу Ҳомид Ғазолий раҳимаҳуллоҳ айтадилар: “Аллоҳ таоло Ўз бандасига жон неъмати ва мол неъматини берган. Бадан ибодатлари жон неъматининг шукридир. Молиявий ибодатлар мол неъматининг шукридир”.\nЗакот Охиратда улкан ажру савобларга сабабчидир;\nАллоҳ таоло Ўзининг муқаддас Каломида шундай марҳамат қилади:\nفَالَّذِينَ آمَنُوا مِنْكُمْ وَأَنْفَقُوا لَهُمْ أَجْرٌ كَبِيرٌ\nяъни: “Бас, сизлардан иймон келтирганлар ва инфоқ қилганларга катта ажр бордир”, (Ҳадид сураси 7-оят).\nПайғамбаримиз саллаллоҳу алайҳи вассалламнинг ҳадиси шарифларида ҳам ушбу маъно таъкидланади:\nمَا تَصَدَّقَ أَحَدٌ بِصَدَقَةٍ مِنْ طَيِّبٍ وَلاَ يَقْبَلُ اللهُ إِلاَّ الطَّيِّبَ إِلاَّ أَخَذَهَا الرَّحْمَنُ بِيَمِينِهِ وَإِنْ كَانَتْ تَمْرَةً فَتَرْبُو فِي كَفِّ الرَّحْمَنِ حَتَّى تَكُونَ أَعْظَمَ مِنَ الْجَبَلِ كَمَا يُرَبِّي أَحَدُكُمْ فَلُوَّهُ أَوْ فَصِيلَهُ\n(رَوَاهُ الامام البُخَارِيُّ عَنْ أَبِي هُرَيْرَةَ رَضِيَ اللهُ عَنْهُ)\nяъни: “Қай бир киши ҳалол-покдан садақа қилса, Аллоҳ ҳалол-покдан бошқани қабул ҳам қилмайди, албатта, Аллоҳ у (садақа)ни “ўнг қўли” билан қабул қилиб олади. Агар у бир дона хурмо бўлса ҳам Раҳмоннинг “кафти”да ўсади. Ҳаттоки, тоғдан ҳам катта бўлиб кетади. Худди бирингиз тойчоғи ёки бўталоғини тарбия қилганидек” (Имом Бухорий ривоятлари).\nАрабларда бир киши совғани мамнуният билан қабул қилиб олишини – “ўнг қўли билан қабул қилиб олди”, дейилади. Набий алайҳиссалом ҳам мазкур ҳадиси шарифда араблар тушунадиган услуб – мажоз орқали тушунтирмоқдалар. Яъни, адо этилган хайру садақани Аллоҳ рози бўлиб қабул қилиб олишини таъкидламоқдалар.\nШунингдек, ҳадисдаги “Раҳмоннинг “кафти”да ўсади” жумласи ҳам мажозий маъно бўлиб, банда адо этган хайру-садақа Қиёматга қадар Аллоҳ таолонинг иноятида бўлиши, ажру савоби кўпайиб тоғдек бўлиши назарда тутилган.\nЗакот мол-мулкнинг қўрғонидир;\nЗакоти берилган мулк – бойлик камбағаллар ҳаққидан покланади ва кўпайишига сабаб бўлади. Турли офатлардан сақланади. Тобеинларнинг саййиди Ҳасан Басрий раҳматуллоҳи алайҳдан нақл қилинишича:\nحصِّنُوا أَمْوَالَكُمْ بِالزَّكَاةِ وَدَاوُوا مَرْضَاكُمْ بِالصَّدَقَةِ وَأَعِدُّوا لِلْبَلاءِ الدُّعَاءَ\n(رواه الامام الطبراني في المعجم الأوسط)\nяъни: “Молларингизни закот билан ҳимоя қилинг, беморларингизни садақа билан даволанг. Балолар тўлқинига хокисорлик ила дуо ва илтижолар билан пешвоз чиқинг”, дейилган (Имом Табароний ривоятлари).\nЗакот кишини бахиллик сифатидан халос қилиб, Аллоҳга яқин бандалардан қилади;\nАбу Ҳурайра разияллоҳу анҳудан нақл қилинган ҳадисда Пайғамбаримиз алайҳиссалом:\nالسَّخيُّ قريبٌ مِنَ اللَّهِ، قَرِيبٌ مِنَ النّاسِ، قريبٌ مِنَ الجنَّةِ بَعِيْدٌ مِنَ النّارِ وَالبَخِيلُ بَعِيدٌ مِنَ الجَنَّةِ بَعِيْدٌ مِنَ النَّاسِ قَرِيْبٌ مِنَ النَّارِ وَلَجَاهِلٌ سَخِيٌّ أَحَبُّ إلَى اللَّهِ مِنْ عالمٍ عَابِدٍ بَخِيْلٍ\n(أخرجه الاما الترمذي)\nяъни: “Саховатли киши Аллоҳга яқин, жаннатга яқин, одамларга яқин ва дўзахдан узоқдир. Бахил киши Аллоҳдан узоқ, жаннатдан узоқ, одамлардан узоқ ва дўзахга эса яқиндир. Ўзи жоҳилу, бироқ сахий киши обид бўлса-да, бахил бўлган кишидан кўра Аллоҳга севиклироқдир”, деганлар (Имом Термизий ривоятлари).\nЗакотнинг бундан бошқа кўплаб фойдалари бор: Закот берувчи Аллоҳ таоло ҳузурида итоатли мўмин банда деб мақталади. Хулқи сахийлик фазилати билан зийнатланади. Гуноҳларига каффорат бўлади. Камбағаллар ичида ҳурмати ошади. Қиёмат кунида эса, бошига соябон бўлиб, юқори даражаларга эришади.\nМуҳтарам жамоат! Ояти карима ва ҳадиси шарифларда закотларини берган бойларга ажру азимлар ва яхши ваъдалар берилиши билан бирга, унга қодир бўлатуриб, бу илоҳий мажбуриятдан бош тортган, закотни ўз вақтида адо этмаган мўминларга қаттиқ ваъидлар ҳам айтилган, унинг ҳалокатли оқибатидан огоҳлантирилган. Абу Ҳурайра разияллоҳу анҳудан ривоят қилинган ҳадиси шарифда Пайғамбаримиз алайҳиссалом айтадилар:\nمَا مِنْ صَاحِبِ كَنْزٍ لَا يُؤَدِّي زَكَاتَهُ إلَّا أُحْمِيَ عَلَيْهِ فِي نَارِ جَهَنَّمَ فَيُجْعَلُ صَفَائِحَ فَيُكْوَى بِهَا جَنْبَاهُ وَجَبْهَتُهُ حَتَّى يَحْكُمَ اللَّهُ بَيْنَ عِبَادِهِ فِي يَوْمٍ كَانَ مِقْدَارُهُ خَمْسِينَ أَلْفَ سَنَةٍ، ثُمَّ يُرَى سَبِيلُهُ، إمَّا إلَى الْجَنَّةِ، وَإِمَّا إلَى النَّارِ\nяъни: “Ким бойлик жамғариб, унинг закотини адо этмаса, Қиёмат куни ўтдан тамға қилинади ва ёнбошига, пешонасига ҳамда орқасига босилади. Бу бир куни эллик минг йиллик кунга тенг бўлган кунда Аллоҳ бандаалари ўртасида ҳукм қилиб бўлгунига қадар давом этади. Сўнгра унга ё жаннатга бўлган ёки дўзахга бўлган йўли кўрсатилади” (Муттафақун алайҳ).\nДинимиз кўрсатмаси бўйича инсоннинг қўлидаги мол-дунё унга Аллоҳ таоло ўз фазлидан берган омонатдир. Ўзининг меҳнати, донолиги билан эришган бўлса ҳам “Бу меники, пешона терим, ҳеч ким хўжайин эмас”, деб ўйламаслиги керак. У молининг бир қисмини Аллоҳ таоло розилиги йўлида сарфлаши – энг аввал закотини адо этиши, Рамазонда фитр садақа ва бошқа ихтиёрий инфоқ-эҳсонлар қилиб туриши керак. Ана шунда Аллоҳ таоло берган мол-мулкининг ҳақини адо қилган бўлади.\nМуҳтарам жамоат! Закот олтин, кумушдан, савдо учун боқилаётган мол-ҳоллардан, ишлаб чиқарилаётган барча турдаги маҳсулотдан, нақд пуллардан, дўкондаги сотиладиган атир-упа, кийим-кечак ва бошқа шуларга ўхшаш нарсалардан ўзи ёки қиймати берилади. Кундалик аслий ҳожатига кирадиган нарсалар қўшилмайди. Кундалик аслий ҳожатига яшаши учун ҳожатини чиқариб турган нарсалар: уй-жой, авто-улов, соғин сигир, уй ичини безаш учун қўйилган матоҳлар, бисотда ўғил-қизга аталган совға-сарполар, ейиш учун сақлаб қўйилган озиқ-овқат маҳсулотлари киради. Булардан закот берилмайди.\nДемак, кимнинг моли нисобга етиб, бир йил тўлса ёки шунга қиймати тенг молга бир йил тўлса, унга закот фарз бўлади. Ана шу молнинг қирқдан бирини ҳақдорга чиқариб беради. Молидан закотини ажратаётганда шуни ният қилади.\nНисобга етган молга бир йил тўлган бўлиши керак. Бир йил тўлмаган молдан закот бериш фарз эмас.\nЗакот бериладиган молда эгасининг тижорат нияти бўлиши керак, яъни сотишни, ундан моддий фойдани кўзлаган киши шу нарсасидан ҳам закот беради. Агар сотиш нияти бўлмаса, қиймати ҳарчанд баланд бўлса-да, унга закот берилмайди. Масалан, бирор маҳсулот ишлаб чиқарадиган цех – корхона ва ундаги қимматбаҳо ускуналарга закот берилмайди.\nМуҳтарам азизлар! Закот олишга ҳақдорлар ким? Кимларга закот берса бўлади? Бу ҳақда Аллоҳ таоло Қуръони каримда шундай дейди:\nإِنَّمَا الصَّدَقَاتُ لِلْفُقَرَاءِ وَالْمَسَاكِينِ وَالْعَامِلِينَ عَلَيْهَا وَالْمُؤَلَّفَةِ قُلُوبُهُمْ وَفِي الرِّقَابِ وَالْغَارِمِينَ وَفِي سَبِيلِ اللَّهِ\nوَاِبْنِ السَّبِيلِ فَرِيضَةً مِنَ اللَّهِ وَاللَّهُ عَلِيمٌ حَكِيمٌ\nяъни: “Албатта, садақаларни фақат фақирлар, мискинлар, унда (садақа ишида) ишловчилар, диллари ошна қилинувчи (кофир)лар, (пул тўлаб озод этилувчи) қуллар, қарздорларга ва Аллоҳ йўлида ҳамда йўловчига (мусофирга бериш) Аллоҳ (томони)дан фарз (этилди). Аллоҳ илмли ва ҳикматли зотдир” (Тавба сураси 60-оят).\nДемак, закот бериладиган саккизта тоифа инсонлар бор:\nФақир – моли нисобга етмаган шахс;\nМискин – ҳеч нарсаси йўқ киши;\nЗакот йиғиш ишида банд бўлганлар;\nДиллари Исломга ошно қилинувчи – ғайри динлар;\nМукотаб қуллар. Мукотаб – хўжайини билан маълум миқдордаги маблағни тўлаш эвазига озод бўладиган қул;\nАгар зиммасидаги қарзини берса, пули нисобдан камайиб қоладиган қарздор киши;\nАллоҳ йўлида юрганлар (бунда асосан муҳтож бўлиб қолган ҳожилар тушунилади);\nЙўлда қолганлар (муҳтож бўлиб қолган мусофирлар).\nЮқорида санаб ўтилганлардан “диллари исломга ошно қилинувчилар” ҳазрати Умар даврида закот бериладиганлар қаторидан чиқарилган. Қулдорлик тугатилгани сабабли “мукотаб қуллар” бугунги кунда мавжуд эмас.\nЗакот беришни, ҳақли бўлишса, ака-ука, опа-сингил ва уларнинг фарзандлари, амаки-амма ва уларнинг фарзандлари, тоға-хола ва уларнинг фарзандларидан бошлаш афзалдир.\nЗакот берилаётган киши чиндан ҳам фақир ва муҳтож киши бўлиши лозим. Акс ҳолда бойнинг зиммасидан закот соқит бўлмайди. Шунинг учун уни суруштириб, аниқ бир муҳтожга бериш керак бўлади.\nҲозирда ижтимоий тармоқлар орқали таъйини йўқ кишилар томонидан: “Закотингизни толиби илмларга ёки мискинларга олиб бориб берамиз”, деган чақириқлар билан чиқаётганлар ҳам йўқ эмас. Бу билан содда мўмин-мусулмонларимизни алдаб, не умидлар билан адо этган молиявий ибодатларини низоли ҳудудлардаги дин душманларига жалб қилиш ҳолатлари ҳам учраб туради. Шунинг учун бундай ҳолатлардан хушёр бўлмоғимиз даркор. Қолаверса, фуқаҳоларимиз закотни ўзини юртидаги муҳтожлар қолиб, бошқа юртдаги мискинларга бериб юборишни ҳам мукруҳ амаллардан санаганлар.\nМуҳтарам жамоат! Мусулмон киши Аллоҳ фарз қилган намоз, закот ва Рамазон рўзасини ўз вақтида адо этиши – динимиз талабидир. Лекин шуни ҳам унутмаслик керакки, аҳли сунна вал жамоа эътиқодимизга кўра, закот беришга қодир бўла туриб, уни адо қилмаган ёки шаръий узрсиз рўза тутмаган киши гуноҳкор бўлса-да, уни имонсиз демаймиз. Кейинги пайтларда ижтимоий тармоқларда баъзи бир кишилар томонидан рўза, закот ва намоз каби шариатимизда фарз қилинган амалларни бажармаётган кимсаларни имонсизликда айблаб, уларни кофирга чиқариб, қонини ҳалол санамоқдалар. Ваҳоланки, Ислом таълимотига кўра, намоз, рўза ва закот каби фарз амалларни бажармасликни ўзи билан киши имонидан ажралмайди, балки бу амалларни фарзлигига ишонмаса, уларни бажариш шарт эмас деб, инкор қилсагина, имонига таъсир қилади. Аммо фарзлигига ишониб, уни тасдиқласаю дангасалик ва бепарволик билан фарз амалларни бажармаса, гарчи гуноҳкор бўлса-да, имонидан ажралмайди.\nБу ҳақда Пайғамбаримиз саллаллоҳу алайҳи ва саллам бундай деганлар: “Уч нарса имоннинг аслидандир: “Лаа илааҳа иллаллоҳу” деган кимсага тегмаслик. Гуноҳи туфайли уни кофирга чиқармаймиз. Амали туфайли уни Исломдан чиқармаймиз” (Сунани Абу Довуд, 2532-ҳадис).\n“Лаа илааҳа иллаллоҳу Муҳаммадур Расулуллоҳ” деб турган мусулмон кишини динсизликда айблаш мумкин эмаслиги ҳақида Имом Бухорий ривоят қилган ҳадиси шарифда: “Расулуллоҳ саллаллоҳу алайҳи ва саллам: “Бирор киши ўз биродарига: “Эй кофир!” деса, бу сўз иккаласидан бирига тегишли бўлади”, дедилар (яъни агар кофирликда айбловчи ҳақ бўлса, айбланувчи кофирлигича қолади. Башарти ҳақ бўлмаса, у ҳолда ўзи кофир бўлади)”, деб таъкидлаганлар (Имом Бухорий, 6103-ҳадис). Бошқа ҳадиси шарифда “Бузуқ ва кофир бўлмаган одамни “бузуқ” ва “кофир” деган одамнинг ўзи кофир ва бузуқдир”, дейилган (6045-ҳадис).\nШундай экан, ижтимоий тармоқларда ўтириб олиб, мусулмонларни кофирга чиқараётган нодонлар ушбу ҳадиси шарифлар борлигини унутмасинлар! Шунингдек, бировларга туҳмат қилиб, охиратларини куйдирмасинлар!\nМазкур ҳадиси шарифлар ва улардан бошқа ривоятларни пухта ўрганган “Аҳли сунна вал-жамоа” эътиқодидаги уламоларимизнинг кўрсатмаларига кўра, катта (кабира) гуноҳ содир этган мўмин киши, қилган ишини ҳалол санамас экан, кофир бўлмайди.\nИмом Абу Ҳанифа раҳматуллоҳи алайҳ ўзларининг “Фиқҳул акбар” асарларида мазкур масалага қуйидагича ҳукм берганлар: “Бирор мусулмонни қилган гуноҳи сабабли кофирга чиқармаймиз, гарчи у кабира гуноҳ бўлса ҳам, башарти уни ҳалол деб эътиқод қилмаган бўлса”. Абу Жаъфар ат-Таҳовийнинг “Ал-ақидатут-таҳовия” рисоласида эса “Бизнинг Қибламизга қараб намоз ўқигувчиларни мусулмон санайверамиз. Шарт шуки, Муҳаммад саллаллоҳу алайҳи ва саллам келтирган барча маълумотларни эътироф этадиган бўлсалар”, дейилган.\nАфсуски, айрим ёшларимиз Интернетда насл-насаби, диний маълумоти, кимга хизмат қилиши номаълум кимсаларнинг таъсирида ватандошлари, ҳатто яқинларини диндан чиққанликда айблаётгани жуда аянчли ҳолатдир.\nМазкур муаммонинг энг оғир жиҳати шундан иборатки, ўз диндошлари, юртдошлари ва қавм-қариндошини кофирликда айблаётган бу каби ёшлар кейинги босқичда “раҳнамо” ва “устозлари” томонидан гўёки “ҳижрат”га чиқиш даъвосида Сурия, Афғонистон каби қуролли тўқнашувлар кетаётган ўлкаларга чорланмоқда. Мазкур ҳудудларга борганлар эса бегуноҳ одамларни ўлдириш, босқинчилик қилиш, бировларнинг уй-жойини эгаллаб олиш каби исломда буткул ҳаром қилинган қабиҳ, гуноҳи кабира ишларга қўл уриб, охир-оқибатда жувонмарг бўлиб кетмоқда.\nШу нуқтаи назардан, ёшларимиздан Интернет ва бошқа воситалар орқали тинч-осойишта яшаб келаётган мусулмонларни, айниқса, диний уламоларни кофирга чиқариб обрўсизлантиришга уринаётган, давлат ва жамиятга қарши фитна чиқариш, барқарор юртни барбод қилиш каби гуноҳ ишларга даъват қилаётган кимсалардан огоҳ ва эҳтиёт бўлишларини сўраймиз.\nАзизлар! Қуйида Ўзбекистон мусулмонлари идораси Фатво ҳайъатининг милодий 2021 йилги закот нисоби, фитр садақа ва фидя миқдори бўйича қарорини эълон қиламиз:\nЗакотнинг тиллодан нисоби 85 грамм бўлиб, бугунги кунда 1 грамм тиллонинг ўртача нархи 320 000 (уч юз йигирма минг) сўм экани эътиборидан, бу йилги ЗАКОТ нисоби 27 200 000 (йигирма етти миллион икки юз минг) сўм деб белгиланди.\nШунга кўра, зарурий эҳтиёжидан ташқари бир йил давомида 27 200 000 (йигирма етти миллион икки юз минг) сўм ва ундан ортиқ маблағга эга бўлган мусулмон киши, жами маблағининг қирқдан бири (1/40)ни ҳисоблаб, уни закот ниятида камбағал ва фақирларга беради.\nБугунги кунда мазкур маҳсулотларнинг Тошкент шаҳар бозорларидаги нархлари ўрганилганда 1 кг. буғдой ўртача 5 минг сўм, 1 кг. арпа ўртача 3,5 минг сўм, 1 кг. майиз ўртача 40 минг сўм ва 1 кг. хурмо ўртача 35 минг сўм экани маълум бўлди.\nбуғдойдан 2 кг. 10 000 (ўн минг) сўм;\nарпадан 4 кг. 14 000 (ўн тўрт минг) сўм;\nмайиздан 2 кг. 80 000 (саксон минг) сўм;\nхурмодан 4 кг. 140 000 (бир юз қирқ минг) сўм деб белгиланди.\nФидя миқдори бир мискиннинг бир кунлик озиқ-овқати қийматида бўлиб, бугунги кунда бир мискиннинг бир кунлик озиқ-овқати ўртача 25 000 (йигирма беш минг) сўмга тўғри келганидан, бу йилги ФИДЯ миқдори бир кун учун 25 000 (йигирма беш минг) сўм, бир ойга 750 000 (етти юз эллик минг) сўм деб белгиланди.\nАллоҳ таоло халқимизнинг фаровонлигини зиёда айлаб, барчаларимизни закот берадиган, хайру садақотлар қилиб, Ўзининг розилигини топадиган бандаларидан қилсин! Омин!\n2574 марта ўқилди\nДругие материалы в этой категории: « 16.04.2021 й. Имом Бухорий буюк аллома\t30.04.2021 й. Рўза – диннинг аркони »\nZakot_moliyaviy_ibodat_1.pdf (1706 марта юклаб олинди)\nZakot_moliyaviy_ibodat.doc (782 марта юклаб олинди)


Абдуғафур Расулов. Янги давр масъулияти (2012) | www.ziyouz.uz\nБош саҳифа МатбуотҲозирги давр матбуотиАбдуғафур Расулов. Янги давр масъулияти (2012)\nТошкентнинг Бешоғочиданман. Бу даҳа Бўрижари, анҳорлари, маҳобатли кўприклари, Тупроқ қўрғони, машҳур кўли, ҳовузлари, гавжум бозори, трамвай изи ўрнатилган тош кўчалари, ҳар бир ҳовлидан ўтадиган ариқлари билан ёдимда қолган. Унинг маҳалла, гузар, чойхона, бекат, нон, сабзавот, гўшт дўконларини унутиб бўладими? А.Солженициннинг “Саратон хасталиклари бўлими” қиссасининг бош қаҳрамони Павел Русанов ТошМИ касалхонасидан чиқиб, трамвайда Чорсуга йўл олади. Қайсидир бекатда қўрада пиширилаётган кабобни кўриб қолади. Ҳамма ёқни кабоб иси тутиб кетган. У трамвайдан тушиб қолади. Бир сих кабоб, яримта ёпган нон олиб чойхонага киради. Қачон шу қиссани ўқисам, қисса қаҳрамони бизнинг “Чақар”даги чойхонага кирган деган фикр ўтаверади хаёлимдан. Менинг маҳаллам «Чақар», дедим-у, сал хато кетганимни сезиб қолдим. Болалигим “Чақар”да, Абулқосимхон мадрасаси ёнгинасидаги, она томондан бувамнинг “Янги маҳалла”даги ҳовлисида кечган. Тошкент шаҳри билан Тошкент вилоятини улаб турган узун, Бўрижар сатҳидан анча баланд қилиб қурилган Симон кўприкдан ҳар куни ўтардим, Кичик Чилонзордан Катта Чилонзорга борардим. Боғ ҳовлимиз ҳозирги Чилонзор савдо маркази ортидаги 162-мактаб ўрнида эди. Мен боғ ҳовлида 1937 йилнинг чиллаки чумак ураётган палласида туғилган эканман. Етти-саккиз ёшимдан томорқага қараб, жўхори чопиқ қилар, экинларга сув қуярдим. 9-10 ёшимдан жамоа хўжалигида ишлаганман. Онамга кўмак берганман. Кўп жойга кўчганимиз, анча эрта меҳнатга кўникканим, – отасиз ўсганимдан деб биламан. Онам колхозда ишлаб, мени ва опамни оқ ювиб, оқ тараб ўстирганлар.\nКатта Чилонзордаги 162-, “Чақар” билан Чорсу оралиғидаги 82-бошланғич, Бешоғоч марказидаги 90-тўлиқсиз ўрта мактабда ўқиганман. Мактабни тугатгунимча: “Нега бизда қизлар ўқимайди?» деб ўйлаб кўрмаган эканман. Бешоғоч туманидаги 90-, 34-, 45-, 82-мактабларда фақат ўғил болалар, 84-, 59-мактабларда фақат қизлар ўқирди. Ўқитувчиларимизнинг аксарияти ҳам қизлар, ҳам болалар мактабида дарс берар, гоҳо сержаҳл ўқитувчилар:\n– Сенларнинг битта синфингда дарс бергандан қизларнинг ўнта синфида дарс бериш осон, – дея нолиб қоларди. 90-мактабда давомат ёмон эди: янги фильм қўйилса, ўқувчилар “гур-р” этиб ёнгинамиздаги Навоий кинотеатрига уриб кетарди. Кўклам келдими, комсомол кўли ўзига чорлай бошларди. Ёшлар кўлида болалар темир йўли бўларди. Унинг бошлиғи, назоратчиси, ҳайдовчиси, бекат беги – ҳаммаси мактаб ўқувчилари эди. Сув спорти тўгараги мунтазам ишларди. Олмазор кўчасида ёш техниклар станцияси фаолият кўрсатар, кўпчилик ўқувчилар Марказий кашшофлар саройидаги тўгаракларга қатнарди. Драма тўгарагига Мирсоат Усмонов (ёзувчи Эркин Усмоновнинг отаси – А.Р.) етакчи эди. Репертуарда Володя Дубинин, Павлик Морозов, хуллас, шўро мафкурасига хизмат қилган болалар ҳақидаги асарлар кўп эди.\nБешоғочда ўзга миллат вакиллари кўп эди. 90-мактабда ҳам ўзбек, ҳам руслар ўқирди. 34-мактаб русча ўқишга йўналтирилганди. Уруш йилларида кўчиб келган оилалар кўпайиб кетди. Абулқосим мадрасасига асосан мордаванлар жойлашдилар. Негадир мадрасани “Коллектив” дейиш удум бўлганди. Ўша пайтда ўзбеклар уйини ижарага беришни ўргандилар. Эркак квартирантлар эрта билан Чилонзор, Оқтепа, Захариқ томонларга чиқиб кетар, “Ойна тузатаман”, “Примус созлайман”, – дея бот-бот овоз берардилар. Руслар билан мактабда, маҳаллаларда бирга яшаган болалар рус тилига уста бўлиб кетдилар.\nМактабда ўзбек тили ва адабиётига нисбатан рус тили ва адабиёти чуқур, қизиқарли ўқитиларди. Асл миллати ўзбек бўлган Асқар Рамазонов дарсни қойилмақом қилиб ўтарди. “Ғилоф бандаси”, “Амалдорнинг ўлими”, “Ревизор” сингариларни дарс сифатидамас, якка артист театридагидай ижро этарди. Елена Павловна Кац ҳамма ўқувчини исми билан чақирар, эркалар, танбеҳ берарди. Унинг дарсида кутилмаган, ғалати-ғалати чекинишлар бўларди. Мана, ўқитувчи Пушкин биографиясини сўзлай туриб, “ўтлаб” кетди. Бир куни Пушкиннинг отаси тарвуз олиб келибди. Уни артиб, суртиб, столнинг устига қўйибди. Табиийки, болаларнинг нафси ҳакалак отиб кетяпти. Ота бепарво. Болалар тарвузни кесишни илтимос қилишаверибди.\n– Ох, какой арабчонок, – депти. Тийрак Саша ялт этиб подшога қарабди. Унинг юзларидаги чечак изларини кўриб, дарҳол “қасд” олибди:\nХХ асрнинг 50-йилларида мактабни тугатган, Олий ўқув юртларининг ижтимоий факультетига кирганлар, ўзбек тили ва адабиёти қатори, рус тили ва адабиётидан иншо ёзар, оғзаки имтиҳон топширардилар.\nЯна бир гап. Ўтган асрнинг 60-йилларигача тошкентликлар тилида “Губир боғи” (“Губернатор боғи” – А.Р.) анча фаол эди. Трамвай, троллейбус паттачилари бекатни “Киров парки” десалар ҳам, шаҳарликлар “Губир боғи”гача боришларини айтаверардилар. Комсомол кўлидан ўтиб, Симон кўприкнинг қишлоқ томонига ўтишингиз билан девор билан ўралган, дарахтзор, баҳайбат темир дарвоза ўрнатилган катта-катта дала ҳовлилар бошланарди. Ҳозирги Республика Тез ёрдам илмий-текшириш Маркази ортида 100-150 йиллик, баланд-баланд чинор монанд ўрис дарахтлар бор. Губернаторга махсус боғ қурилгач, амалдор рус зобитларига Чилонзордан катта, баҳаво, Бўрижар “нафаси уриб” турган боғ-ҳовлилар ажратилган. ХIХ асрнинг 90-йилларида бошланган бу тартибот Шўро замонида, 70-йилларгача давом эттирилди. Чор Россияси ҳам, Шўро ҳукумати ҳам рус зобит-амалдорларини ҳамма ерда асраб-авайларди…\nМен ўқиган 90-мактабнинг III-IV қаватларидан Муқимий театри ҳовлиси, грим қилиб олган артистлар, ролини такрорлаётган актёрлар кўриниб турарди. Синфдошларим пиёда юрса, Ёшлар кўлига кирса, Тоҳир, Алпомиш қўшиғини айтарди. 1952 йилда бўлса керак, бутун синф “Отелло”ни кўриш учун Ҳамза (ҳозирги Миллий) театрининг ёзги биносига борганмиз. Спектакл тунги иккиларда тугаган. Ҳаммамиз уйимизга пою пиёда жўнаганмиз.\nМактабимиз футбол майдони билан Ғафур Ғуломнинг Арпапоядаги ҳовлисини битта девор ажратиб турарди. Негадир кўпчилигимиз Ғафур Ғуломни “ўзимизники” деб билардик. Аксарият ўқувчилар Ғафур Ғулом билан қўл бериб кўришган, озроққина суҳбатлашишган ҳам. Донгдор шоир мактабимизга бот-бот ташриф буюрарди. Ўқитувчиларимиз орасида шоирнинг қадрдонлари анчагина эди. Қолаверса, Ғафур Ғуломнинг ўғли Мирзоулуғ мактабимизда ўқирди. Унинг синфдошларидан аксарияти, Улуғ ака сингари машҳур олимлар бўлиб етишган. Ғафур Ғуломнинг “Олтин медаль” шеърини ўқисам, “у бизнинг мактаб ўқувчиларига бағишланган”, – деган фикр келади.\nМен трамвай йўл ўтадиган Бешоғоч кўча, 164-уйда яшаганман. Кўчамизнинг ўзига хос тарихи бор. ХХ аср бошларида Бешоғочдан кўнка (от қўшилган узун вагон), 1913 йилдан трамвай қатнай бошлаган. Ҳар йили баҳорда тош терувчилар (кўпинча арманилар) ўз маҳоратларини кўрсатар, гўзал, пишиқ қилиб тош ётқизардилар. Бу кўчадан трамвай ҳам, машина ҳам, бричка, қўқон арава ҳам юраверарди. Гоҳо устига саксовул, сомон ортган кичик-кичик туя карвонлари ўтарди. Чорсу бозорига йўл олганлар шу кўчадан бориб қайтардилар. Бешоғоч кўчасида тарих ўқитувчимиз, 30-йилларда адабий-танқидий мақолалар ёзган, Ҳамид Олимжоннинг дўсти Абдусалом Ниёзий, рус тили ўқитувчимиз Қаландаров, Ғафур Ғуломнинг синглиси Баҳри Ғуломова, жарроҳ Дарвин Ғуломов, Ҳамид Олимжоннинг синглиси Муҳаббат Олимжонова сингари таниқли кишилар яшарди.\n– Мана бу, ёнимдаги ҳовлида дўстим Ойбек яшаган. Ана у ҳовлида бир неча йил Фитрат домла истиқомат қилганлар – дея ҳикоя қилиб қолардилар ая. Ўткир Ҳошимовнинг “Дунёнинг ишлари” қиссасини ўқигач, Амма – мен таниган, суҳбатлашган Мушарраф ая эканлигини билиб олдим. Ая Абулқосимхон тўранинг набираси, Ҳошимхон тўранинг қизлари экан. Аянинг ҳовлилари Абулқосимхон Эшон авлодлари уй-жойлари қаторида эди. Ў.Ҳошимовнинг отаси Атауллохон – Мушарраф аянинг бир ота-онадан туғилган инилари эди.\nМактабимиз жойлашган Олмазор кўчаси, Форобий мактаби ёнверида Олим Шарафиддинов, Воҳид Зоҳидов, Ҳамид Ғулом, Азиз Абдураззоқ яшарди. Улар қайсидир томондан мактабимиз билан алоқада бўлганлар. Масалан, Олим Шарафиддиновнинг жияни Пўлат биздан бир синф қуйида ўқирди. Уни ҳамма “Том” деб атарди. “Том тоғанинг кулбаси” қиссаси таржима қилинган йили туғилган жиянини Олим Шарафиддинов домла “Том” деб атай бошлаган экан. Кейинчалик Том – Пўлат етук олим бўлди, Техника университетида кафедрани бошқарди. (Уни Аллоҳ раҳматига олган бўлсин).\nХуллас, камина САГУ (ҳозирги ЎзМУ)нинг филология факультетига бир-икки асарни ўқибгинамас, адабий муҳит руҳини англаб кириб борганман.\nУниверситетга келгунимча Ғафур Ғулом, Ойбек, Ҳамид Олимжон сингари ўзбек ёзувчилари асарларини, Л.Толстойнинг “Кавказ асири”, М.Шолоховнинг “Дон ҳикоялари”ни, С.Айний, М.Авезов, Меҳди Ҳусайн, А.Фадеев, К.Симонов асарларини яхши билардим. “Тинч Дон”ни мактабдалигимда ўқиганман.\nУниверситетга киришим билан Ҳозирги ўзбек адабиёти йўналишини танладим. 1955 йилда Ойбекни 50 йиллик юбилейида университетда кўрдим. Одил Ёқубов, Ўлмас Умарбеков, Алексей Пьянов сингарилар ўша пайтда талаба бўлсалар-да, адиб сифатида танилиб қолгандилар. Турсун Собиров, Лазиз Қаюмов, Озод Шарафиддинов сингари ёшлар замонавий адабиётдан дарс берганлар. Ўқишга кирганимизда, дарс берганлардан Озод Шарафиддинов 26, Лазиз Қаюмов 24, Натан Маллаев 32, Шавкат Раҳматуллаев 30, Музаффар Хайруллаев 25, Сиддиқ Фузаилов 29, Ёқуб Ғуломов 30 ёшда бўлган экан. Биз уларни улуғ, катта ёшли устозлар деб билардик.\nКейинчалик ўзбек мумтоз адабиёти йўналишидан кетмаганимга афсусландим. Лекин ички бир сезги Навоий, Турди, Гулханий, Нодира, Муқимий, Фурқат ижоди ўта мафкуралаштирилган ҳолда ўтилаётганини билдириб турарди. 70-йилларгача Навоий девон, достонлари “анъанавий кириш”сиз, ХII, ХIII боблардан бошлаб босиларди. Навоийнинг Аллоҳ, пайғамбар, салафлар, сўзининг ўрни ҳақидаги фикрлари тушириб қолдириб “бошсиз” Навоий талабалар ҳукмига ҳавола қилинарди.\nБиз университетга кирганимизда, масалан, Фурқат нафаси шундоққина сезилиб турарди. У билан суҳбатлашган, зиёфатлашган кишилар кўп эди. Лекин шунга қарамай, Фурқатнинг “Туф” радифли шеъри тилга тушган, ҳатто дарсликларга киритилганди.\n“Жоним менинг” ҳам Фурқат томонидан айтилади. Аслида “Туф!” ҳам, “Оҳ ким, раҳм айламас…” ҳам Абдуваҳоб Сайфий қаламига тааллуқли бўлиб, Фурқатни социаллаштириш, халқчиллаштириш мақсадида унинг тилидан айттирилган эди. Бу жиддий хатоликни бартараф қилишда матншунос Ваҳоб Раҳмоннинг ҳиссаси катта бўлди.\nЯна бир нарсага афсусланаман. Матёқуб Қўшжонов, Лазиз Қаюмов, Озод Шарафиддинов, Салоҳиддин Мамажонов, Наим Каримов, Собир Мирвалиев, Бахтиёр Назаров, Умарали Норматов, табиийки, ўзим ҳам Навоий ижоди ҳақида ёлчитиброқ мақола ёзмаганмиз. Эркин Воҳидов, Иброҳим Ғафуров, Иброҳим Ҳаққулов, Султонмурод Олимов сингарилар мустақил интилиб, берилиб Навоий дунёсига шўнғиб кетдилар. Аслида, адабиётшуносни узил-кесил соҳаларга ажратиб ташлаш нотўғридир. Ҳозир арузни, туркий фольклорни, жаҳон адабиётини билмайдиган чин талаба қолмаяпти, ҳисоби.\nУниверситетда домлалар, устозу шогирдлар аро алоқалар ўзига хос эди. Факультетимиз ўқитувчилари ёзги дам олишни ҳам биргаликда ўтказардилар. Озод Шарафиддинов, Бегали Қосимов, Умарали Норматов ва камина “осмондаги шаҳар” – Хорогда, Владивостокда, Кишинёвда, Ғилон қишлоғида, Ҳазрати Баширда, Хонжиззада, Шалқонда бирга бўлганмиз. Устозларим О.Шарафиддинов, Ғ.Каримов, С.Долимов, Л.Қаюмов сингариларнинг кўп инсоний фазилатлари ҳақида гапириб беришим мумкин.\nҲозиргача ўн учта китобим чоп этилди. Мен филолог ва журналист талаба – бакалавр, магистрларга дарс берувчи ўқитувчи, адабий-танқидий мақолалар ёзадиган одамман. Қисқаси, бадиий адабиётни ҳам ёзма, ҳам оғзаки тарғиб қиламан. Қанча кўп зурафо-адабиётни ҳис қиладиган, маънавияти юқори шогирд етиштирган бўлсам, шунча мақсадга эришган бўламан. “Илми ғарибани қўмсаб…”, “Танқид, талқин, баҳолаш”, “Истеъдод ва эътиқод”, “Бетакрор ўзлик” китобларим ўқиляпти. Муҳим ҳақиқатни айтайми? Биз, мутахассислар машҳур асарларни бир мартагина ўқиган эканмиз! Ҳар бир замон – машҳур асар учун янги ракурс, кузатув нуқтаси экан. Қайси асар ҳақида ёзсам, уни қайтадан ўқияпман, замон билан боғлиқлигини кўряпман. “Ўтган кунлар”, “Меҳробдан чаён”, “Қутлуғ қон”, “Юлдузли тунлар”, “Диёнат” ўша ўзим билган асар-да”, – дейдиганлар хато қилади. Истиқлол кўзимизга янги ойнак тақди. Шууримиз, дунёқарашимиз ўзгарди. Аввал ёзилган асарларни янгича нигоҳ билан ўқиш, ҳозирги илмий-назарий қарашлар асосида таҳлил қилиш зарур.\n“Ёшлар адабиётни ўқимай қўйди”, “Улар енгил-елпи йўллардан кетиб қолмоқдалар” деяверишдан кўра ўқувчиларни китоб ўқишга ўргатиш керак. Менга қолса, “филология, санъат, журналистика соҳасини танлаганлар камида 3-4 минг сатр шеър, насрий парчаларни, монологу диалогларни қироат билан ўқиб берсинлар”, – деган шартни қўйган бўлардим. Раҳматли Воҳид Абдуллаев тирикликларида, Самарқанд Давлат университетини бошқарганларида деярли барча устозлар, талабалар минглаб мисраларни ёддан ўқирдилар. Бадиий асар қанча берилиб, қунт билан ўқилса, унинг ўзига хос жозибаси, мазаси чиқа бошлайди. Мен университетда I курс талабаларига “Ҳозирги адабий жараён” курсидан дарс бераман. Тилга тушган барча асарларни ўқиб чиқишларини талаб қиламан. Талабалар ўқиган асарларини гапириб (оғзаки талқин қилиб) берадилар.\nЎтган асрнинг 80-йилларида профессор Ғулом Каримов илмий лойиҳасига кўра ЎзМУ филология факультетида ХIХ аср охири, ХХ асрнинг биринчи чорагидаги ўзбек жадид адабиётини ўрганиш кенг йўлга қўйилди. Профессор Бегали Қосимов раҳбарлигида Миллий уйғониш даври ўзбек адабиёти кафедраси иш бошлади. Республика Олий ўқув юртлари орасидаги бу илк кафедра кенг миқёсда илмий, ташкилий ишларни йўлга қўйди. Туркий адабиётлар билан алоқа кенгайтирилди. Тошкент, Қозон, Анқара, Симферополь, Истамбул, Боку, Олма-Ота, Самарқандда илмий конференциялар ўтказилди. Туркий адабиёт намояндалари энциклопедияси, машҳур асарлар чоп этилди. Талабалар М.Беҳбудий, М.Абдурашидхонов, Чўлпон, А.Қодирий, М.Жумабой, Фитрат, А.Авлоний, Элбек, Сидқий Хондайлиқий, Юсуф Сарёмий, Каримбек Камий, Хислат, Тавалло, Шермуҳаммедовлар ижодини мукаммал ўргандилар. Исмоил Гаспирали ижоди кенг ўрганила бошланди.\nҲозирги пайтда ХХ асрнинг 30-йилларидан то ҳозирги кунгача бўлган ўзбек адабиётини қунт билан ўрганиш фурсати етди. Менимча Олий ўқув юртларида “Ўзбек истиқлол адабиёти”ни ўқита бошлаш лозим.\nБеш фарзандим, тўрт набирам олий маълумотли. Келиним – филолог, фан номзоди. Бир набирам тил ва адабиёт ўқитувчиси. Худога шукур, болаларим, набираларим адабиётга қизиқади, кўп китоб ўқийди.\nЭллик уч йил муқаддам аудиторияга илк бор ўқитувчи сифатида қадам қўйганман. Ҳануз аудиториядан қадамимни, талабалардан кўнглимни узганим йўқ. Тахминан, ярим асрдан бери қўлимдан қалам тушгани йўқ. Тарки одат – амри маҳол, деган гап бор. Бундан кейин ҳам Худо умр берса, дарс бераман, мақолалар ёзаман, деган ниятдаман.\n1937 йил 1 июлда туғилган. Ўрта мактабни, ҳозирги ЎзМУнинг филология факультетини битиргач, Қарши Давлат пединститутида (1959-1968 йиллар) ўқитувчи бўлган. 1969 йилдан ҳозирги кунгача Ўзбекистон Миллий университетида доцент, декан, кафедра профессори вазифасида фаолият олиб бормоқда. 1966 йилда филология фанлари номзоди, 2002 йилда филология фанлари доктори илмий даражасини олиш учун диссертация ёқлаган.\n“Илми ғарибани қўмсаб…” (1998), “Истедод ва эътиқод” (2000), “Атоқли адиб” (2001), “Танқид, талқин, баҳолаш” (2006), “Шарафли Шарафиддиновлар” (2006), “Бадиийлик – безавол янгилик” (2007), “Бетакрор ўзлик” (2009) асарларининг муаллифи.\n1979 йилдан бери Ўзбекистон Ёзувчилар уюшмаси аъзоси.\n“Ўзбекистон Республикасида хизмат кўрсатган ёшлар мураббийи” (2003), “Ўзбекистон Республикаси фан арбоби” (2007 йил)\nСерфарзанд ота, серневара бобо, сершогирд устоз.\nКейинги → Кейинги: Истам Ҳамроев. Тазарру (қисса)


"Оёқлар периферик артерия касаллигининг нисбатан кенг тарқалган белгиси - ҳаракат, зинадан чиқиш ва бошқа жисмоний юкламалар пайтида тос, сон мушаклари ёки пайларнинг оғриқли тиришиши ҳисобланади", дея тушунтиради мутахассислар.\nЭкспертларнинг сўзларига кўра, периферик артерия касаллиги атеросклеротик тошмалар ҳосил қилувчи холестерин тўпланиши туфайли қон томирлари деворлари қалинлашиши ортидан қўзғалади. Бу эса аста-секин аорта ва асосий артерия томирлари торайиши ва тўлиқ тўсилиб қолишига олиб келади.\n"Оёқлардаги оғриқ, тиришиш ва бармоқлар увушиб қолиши артерия билан боғлиқ муаммога оид бошқа белгилардир. Шунингдек, қонда холестерин миқдори ортиб кетишидан азият чекаётган беморлар оёқ болдири ва кафтида битмайдиган яралар пайдо бўлади. Бармоқлар тери ранги ўзгариши мумкин", дея аниқлик киритади манба.\nХолестерин миқдорининг юқори даражада бўлиши юрак-қон томир касалликлари, томирларда тиқин ҳосил бўлиши хавфини оширади. Бу тананинг қайси қисмида кузатилишига боғлиқ ҳолда инсульт ёки юрак хуружини келтириб чиқариши мумкин. Бундай асоратлардан қочиш учун врачлар фаол ҳаёт тарзи ва тўйинмаган ёғли таомлардан парҳез сақлашни маслаҳат беради.


Ташаббус гуруҳи ҳайъати раиси Ҳамдам Сулаймоновнинг сўзларига қараганда, гуруҳ йиғилишини ўтказишда катта қийинчиликларга дуч келинган. Дастлаб йиғилиш 21 октябрь куни Қўқондаги “Фарҳод” чойхонасида ўтказилиши режалаштирилган эди. Бу тадбирга розилик билдирган чойхона хўжайини 20 октябрь куни кечқурун ўзига юқоридан тазйиқ бўлаётганини айтиб, берган ваъдасидан қайтган. Шундан сўнг Ҳамза номидаги театр директори билан йиғилишни шу ерда ўтказишга келишилган. Шаҳар ҳокимлиги ҳам бунга рухсат берган.\n21 октябрь куни эрталаб “Озодлик” мухбири ташаббус гуруҳи йиғилиши бўлиб ўтиши режалаштирилган театр олдига келганида бу ерда ҳуқуқ-тартибот органлари ходимлари жуда кўп, театр эшиги эса берк эди. Эшикда театрда таъмирлаш ишлари олиб борилаётгани ёзилганди. Шундан сўнг ташаббус гуруҳи йиғилишни яқин-ўртадаги амфитеатрда ўтказишга мажбур бўлди.\nЙиғилишда расмий рўйхатга кўра 517 киши қатнашди. Уларнинг барчаси “Бирлик” халқ ҳаракати партияси раиси ўринбосари Исмоил Дадажоновнинг номзодини парламент депутатлигига кўрсатишга розилигини билдирди. Номзод кўрсатиш учун лозим бўлган имзолар йиғилишнинг ўзида тўпланди.


17:21 / 02.05.2016\n2015 йилнинг кузида боксчилик фаолиятини якунлаган Флойд Мэйвезер ўзига рингга қайтиши учун катта миқдордаги маблағ таклиф қилингани ҳақида айтди. У бу ҳақда Showtime телеканали эфирида гапирган.\n«Айни вақтда мен промоутерлик компаниям фаолияти ҳақида қайғуриш билан бандман. Лекин шу билан бирга CBS ва Showtime телеканаллари билан рингга қайтишим эҳтимоли борасида музокаралар ўтказмоқдаман.\nГап ақлга сиғмас даражадаги катта маблағлар ҳақида кетмоқда. Лекин олдинда нима бўлишини айтиш иложсиз. Мен айни вақтда ўз ишларимдан мамнунман – ёш боксчиларга промоутер сифатида ёрдам бермоқдаман ва шахсий карьерам ҳақида ўйламаяпман», – деган Мэйвезер.\nФлойд Мэйвезер ринг\nШаҳобиддин Зоиров рингга қайтди


Қуръон ўқувчининг одоблари\nУшбу одобларни ички ва ташқи одобларга ажратиш мумкин.\nПок жойда тиловат қилиш. Афзали масжид ҳисобланади.\nҚиблага юзланиб, виқор ва салобат билан, бошини эгган ҳолда хушуъ, хузуъ билан ўтиришлик.\nҚироатдан олдин тааввуз айтиш. Аллоҳ таоло шундай марҳамат қилади: «Қачонки, Қуръон ўқисангиз, албатта, қувғин этилган шайтон (васвасаси)дан Аллоҳ паноҳ беришини сўрангиз!»\nТавба сурасидан бошқа ҳар бир суранинг аввалида басмалани айтиш.\nТартил билан (дона-дона қилиб) тиловат қилиш. Аллоҳ таоло Муззаммил сурасида шундай марҳамат қилади: «Қуръонни «тартил» билан (дона-дона қилиб) тиловат қилинг!»(Муззаммил cyраси,4-оят.)\nБир сурани бошласа, уни охирига етказиш.\nБошқалар билан сўзлашиш учун қироатни тўхтатмаслик. Лекин агар унга салом беришса, қироатни тўхтатиб, саломга алик олади, сўнг қироатни давом эттиради.\nСажда оятини ўқиган вақтдаёқ сажда қилиш.\nМусҳафга қараб ўқиш. Бу ёддан ўқишдан кўра афзалдир. Чунки Қуръонга назар қилиш ҳам ибодатдир.\nИмкони борича, қироат овозини чиройли қилиш ва уни зийнатлаш.\nЙўғон овоз билан тиловат қилиш ва аёллар каби овозини ингичка қилиб ўқимаслик.\nТиловат вақтида йиғлашлик ёки йиғлашга қодир бўлмаса, йиғламсирашлик, маҳзунлик ва хушуъ билан ўқиш.\nИчки (қалбий) одоблар\nҚуръонни тадаббур ва тафаккур билан ўқиш. Чунки тиловатдан асосий мақсад ҳам шудир. Аллоҳ таоло айтади: «(Эй Муҳаммад! Ушбу Қуръон) оятларини тафаккур қилишлари ва ақл эгалари эслатма олишлари учун Биз Сизга нозил қилган муборак Китобдир».( Сод сураси, 38- оят.) Аллоҳ таолонинг қудратини баён қилувчи оятларда унинг қудратини идрок қилиш, кофирларнинг ҳолати баёни келганда Аллоҳдан паноҳ сўрашлик лозим.\nЎқиётган китоби инсоннинг сўзи эмаслигини ҳис қилиши лозим.\nТадаббур, тафаккур қилишдан тўсадиган нарсаларни тарк қилиш. Масалан, ҳарфларнинг ҳаққини адо қилмаслик, уни ўз махражидан чиқармаслик каби ишлар билан шайтон васваса қилади. Шу сабаб тиловатдан асосий мақсад бўлган тадаббурдан чалғимаслик керак.\nГуноҳга муккасидан кетиш, мутакаббир бўлиш, нафси ҳавога берилиб кетиш ҳам Қуръонни тафаккур, тадаббур қилишдан тўсади. Чунки бу ишлар қалбнинг қорайиши унинг занглашига сабаб бўлади.\nҚуръон тиловат қилувчи инсон шуни билиши лозимки, ундаги қилинган хитоблар, ваъидлар ўз навбатида ана шу инсонга ҳам тааллуқлидир. Ундаги қиссалар шунчаки гап-каштак учун эмас, балки ибрат учун нозил қилингандир. Уларни тааммул қилиб, ўзига хулоса чиқариш керак.\nТиловат қилувчи инсон ўз куч-қудратига суянмаслиги, ўзига поклик ва розилик кўзи билан қарамаслик даркор. Чунки кимки ўз нафсига нуқсон кўзи билан боқсагина, ўзида қурбат ҳосил қилади.


Лекин адашибмиз. Биргина мақола мутасаддиларнинг эътиборини тортди ва бир неча йиллик сарсонгарчилик барҳам топди».\nГазетамизнинг 2018 йил 15 ноябрь 46-(340) сонида «Бир ногирон инсон нафақаси атрофидаги «ўйин»лар» сарлавҳали мақола эълон қилингани, унда Сирдарё вилояти, Гулистон тумани «Зарбдор» қишлоқ фуқаролар йиғини Нурли йўл кўчаси 75-уйда истиқомат қилувчи фуқаро Муҳаммад Файзуллаевнинг ногиронликка доир нафақаси асоссиз тўхтатиб қўйилгани хусусида сўз борганидан муштарийларнинг хабари бор, албатта.\nБундан бир неча кун илгари таҳририятимизга Муҳаммад Файзуллаевнинг синглиси қўнғироқ қилиб, муддаосини юқоридаги сўзлар билан бошлади.\n«Ниҳоят, акамнинг ногиронликка доир нафақаси атрофидаги муаммолар ечимини топди, — дейди қўнғироқ орқали биз билан суҳбатда Саломат Файзуллаева. — Акамнинг беш йиллик нафақаси — 3 миллион 900 минг сўм пули тўлаб берилди. Бундан ташқари, янаги йилдан бошлаб, акамга иккинчи гуруҳ ногиронлик нафақаси тўланаркан. Хуллас, айнан сизларнинг саъй-ҳаракатингиз билан муаммомиз биз кутгандан-да зиёда бўлиб ҳал этилди. Очиғи, ичимдаги хурсандчилигимни, миннатдорлигимни сўз билан ифодалаб бера олмайман. Акамнинг қувончини-ку айтмаса ҳам бўлади. Ҳарқалай, газетанинг кучи билан ёрдамга муҳтож бир инсоннинг ҳаёти анча яхшиланадиган бўлди…»\nҲа, ҳаётда бахтни ҳар ким ҳар хил талқин қилади. Ким учундир бойлик, яна биров учун соғлиқ катта бахт саналса, баъзилар учун жигарларининг соғлиғи, хотиржамлигидан ўзга нарса керак эмас. Саломат Файзуллаева ҳам бутун умрини ногирон акасига бағишлади. Уни деб турмуш ҳам қурмади. Акасининг мушкули адолатли ҳал этилганидан нақадар хурсанд эканини, тушкунликка тушиб қолган жигарининг ҳаётига яна мазмун киришини кўз олдига келтирган сингил «Жигарларимнинг саломатлиги ва хотиржамлигидан-да катта бахт йўқ мен учун», дея суҳбатга якун ясади.


Непалда юзлаб исёнкорлар пойтахт хавфсизлик истеҳкомлари ҳамда ҳукумат биноларига ҳужум қилди.\n05 июл 2022, Тошкент вақти: 06:24\nАрмия расмийларининг маълум қилишича, жангларда беш исёнкор ва бир аскар нобуд бўлган.\nПойтахт Катмандуда мана беш кундирки комендатлик соати жорий этилган шунга қарамай мухолифат демократия талабида қатъий туриб, норозиликни давом эттиришини билдирган. Қирол Гянендрага қарши, ҳамда демократик ҳукуматга қайтишни талаб қилиб уч ҳафтадирки Непалда тартибсизликлар давом этмоқда. Қирол мамлакатда кўп йиллардан бери давом этаётган маолар исёни билан курашни демократик ҳукумат эплолмагани бахонасида 2005 йил февралида мутлақо монархия тизимини ўрнатган эди.


Табриклар матни (Эркак кишига)  — QWERT.UZ\nТабриклар матни (Эркак кишига) \nОпубликовано Март 30, 2020 Апрель 25, 2020 автором qwert.uz\nТуғилган кунингиз билан! Хаётнинг барча лаззатларидан бахраманд бўлишингизни, фақат мамнуният билан хаёт кечиришингизни тилаб қоламан! Сизга яратгандан соғлик, куч-қудрат, фаровон турмуш, осойишталик ва тинчлик-хотиржамлик ато этишини сўраймиз. Барча ишларингизда омад қуши сизга ёр бўлсин! Яқинларингиз ва ёр-дўстларингиз сизга мададкор бўлсин!\nСизни туғилган кунингиз билан чин қалбимдан табриклайман. Хаётингиз фақат бахтли ва қувончли онлардан иборат бўлиши учун Сизга энг яхши тилакларимни билдираман. Сизни келгусида қуёшнинг заррин нурларига йўғрилган хузурбахш кунларга етишишингизни тилаб қоламан. Хар доим хозиргидай жасур, мард ва метиндай мустахкам ирода эгаси бўлиб қолишингизни хамда яқинларингизни Сиз билан фахрланиб юришларини астойдил хохлаб қоламан. Хаётда учрайдиган хар қандай баланд чўққиларни бирин-кетин забт этиб, олдингизга қўйилган барча мақсадларни муваффаққият билан адо этишингизга тилакдошман! Албатта, энг асосийси, бахтли оилавий хаёт, яқинларингиз мехр-мухаббати ва умид-ишончи Сизга хамиша йўлдош бўлсин!\nТуғилган кунингиз билан! Сизда битмас-туганмас мол-давлат, оилавий тинчлик, сихат-саломатлик ва қалбингизда рухий тетиклик бўлишига тилакдошман! Ўз олдингизга улкан ва эзгу мақсадларни қўйишдан асло чарчаманг, бу хайрли ишларингизда барча яқинларингиз Сизга бир умр тиргак бўлсин! Хаётга янгича назар билан қараб, завқланиб яшанг ва бахтли хаёт нашидасини суринг!\nТаваллуд аёмингиз билан табриклайман! Кундалик хаётингизда сизни бахтли қила оладиган барча зарурий нарсаларни бўлишига тилакдошман. Барча эзгу-ният мақсадларингиз рўёбга чиқсин. Истакларингиз амалга ошсин. Бахтли-тахтли, тинч-тотув ва фаровон, дориломон хаёт кечириш насиб этсин!\nТуғилган кунингиз билан табриклайман! Метиндай соғлом, куч-қудратли ва омадли инсон бўлиш насиб этсин. Сизга хаётингизда фаровонлик, бахт, омад, яхши кайфият доимий хамрохингиз бўлсин! Яқинларингиз мехр-оқибатига, хамкасбларингиз хурмат-эътиборига сазовор бўлинг! Оилангизга ва барча яқинларингизга соғлик-саломатлик хамда фаровон турмуш кечириш бахтини тилаб қоламан!\nKoronavirus infeksiyasi aniqlangan 145-bemor Qashqadaryo viloyati yuqumli kasalliklar shifoxonasiga joylashtirilgan\nTug’ilgan kun uchun «Tabriklar matni» (Erkak kishiga)


НАМАНГАНЛИК ШИФОКОРЛАР ЧЕЛЯБИНСКДА\nНаманган вилоятида тиббиёт тобора юксалиб бормоқда. Айниқса, чет эллик соғлиқни сақлаш соҳаси вакиллари билан амалга оширилаётган ўзаро ҳамкорлик алоқалари юқори самаралар омили бўлмоқда.\nНаманган вилояти ҳокими раҳбарлигида вилоят делегацияси Россия федерациясида бўлганида Челябинск шаҳридаги етук клиникаларда амалиёт ўташ учун Наманган вилояти Соғлиқни сақлаш бошқармаси билан Челябинск Соғлиқни сақлаш вазирлиги ўртасида меморандум имзоланган эди.\nМеморандумга кўра, айни вақтда 22 нафар наманганлик шифокор (жарроҳ, педиатр, реаниматолог-анестезиолог, лор, травматолог, болалар жарроҳи, терапевт) Челябинскда ўз малакаларини оширмоқдалар. Ўз навбатида, улар ўтказилаётган операция жараёнларида ҳам фаол иштирок этишмоқда.


Қашқадарёда 2 баҳо қўйган ўқитувчи дўппосланди. Зўравонлар бегона эмас | Qalampir.uz\nҚашқадарёда 2 баҳо қўйган ўқитувчи дўппосланди. Зўравонлар бегона эмас\n3-саҳифа\t10 Апрель 15:01 9589\nҚашқадарё вилояти Чироқчи тумани 134-умумий ўрта таълим мактабининг инглиз тили ўқитувчиси Шоҳнур Оққўзиев жорий йилнинг 6 апрель куни ўқувчилардан бирининг акалари томонидан дўппосланди. Бу ҳақда маҳаллий нашр “Nasafnews” хабар бермоқда.\nЎқитувчи Шоҳнур Оққўзиев 6-А синфига инглиз тили фанидан дарсга кирган. Ўқувчилар дарсга тайёргарлик кўрмагани боис ўқитувчи уларни паст баҳо қўйиш билан жазолаган. 6 ёки 7 нафар ўқувчига журналга 3 баҳо, кундаликларга эса ота-оналари хабар топиши учун 2 баҳо қўйган. Кейин ўқувчилардан бири норози бўлиб, чиқиб кетган ва дарс тугагандан сўнг устозининг ёнига қайтиб, акаси чақираётганини айтган. Ўқитувчи ота-оналардан бири келган бўлса керак, деган гумонда пастга тушган ўқитувчи 3 нафар йигитга дуч келган. Бу йигитлар ўқитувчини зўравонликда айблаб, калтаклашга тушган. Табиийки, ўқитувчининг 3 кишига кучи етмаган.. Йигитлардан бири бири уни бўғиши натижасида ўқитувчи хушидан кетган.\nКалтакланган ўқитувчи Шоҳнур Оққўзиевнинг айтишича, жанжални мактаб ўқитувчилари тўхтатиб қолган. Ўқувчининг акалари эса кетаётиб, "кечаси сўйиб кетиш" билан ҳам таҳдид қилган.\nЭнг қизиғи, 2 баҳо олиб, акаларини етаклаб келган ўқувчи мактабнинг маънавий- маърифий ишлар бўйича директор ўринбосари Абдуносир Ҳошимовнинг ўғли ва уни калтаклаган йигитлар эса мактабнинг собиқ ўқувчилари экани айтилмоқда.\nМаълум бўлишича, айни пайтда Шоҳнур Оққўзиев вилоят кўп тармоқли тиббиёт марказининг Нейрохирургия бўлимида даволанмоқда. Унинг билаклари, бели ва оёғига жиддий шикаст етказилган.\n"Умакай" маҳалласи профилактика инспектори Сардор Аҳмадов ҳозирда ҳолат юзасидан суриштирув ишлари олиб борилаётганини ва ҳуқуқбузарларга экспертиза натижасига қараб чора кўрилишини маълум қилган.\n14 Июнь 09:43 53227\n12 Июнь 19:49 33414\n12 Июнь 01:20 25993\n12 Июнь 19:20 22838\n12 Июнь 08:45 20957


Вой-дод! » Новости Узбекистана сегодня: nuz.uz\nНовости Узбекистана → САЛОМАТЛИК → Вой-дод!\n23-12-2017 15:52 0 1058 Рейтинг1 Чоп этиш\n-Вой-дод,энди нима қиламан буйрагим оғрияпти?\n- Нима ҳам қилар эдингиз, албатта шифокорга кўрининг!\n-Фойдаси йўқ. Ишим кўплигидан вақтим бўлмаяпти.\n-Унда уйингизда Ибн Синонинг тиббиётга оид китоблари бордур.\n-Марҳамат. Ишдан сўнг уйда ўз муолажангизни бошланг. Демак мен сизга ўзим билган тавсияни айтаман.\nИбн Сино тавсиясига кўра, седана ва асалдан тайёрланган дамлама буйрак ва пешоб йўлларидаги тошни майдалайдиган дорига айланади. Дамлама тайёрлаш учун ярим литрли чойнакка бир чой қошиқдаги қора ёки кўк чой солиб, устига 25-35 дона седана ташланади, қайноқ сув қуйилгач оловда 3-4 дақиқа дам едирилади. Сўнг ширинликлар билан истеъмол қилинади.\nАгар асал билан ичилса, шифобахшлиги янада кучаяди.\nБуйракдаги тошни туширишда зайтун ёғини ичиш ёки ундан овқат тайёрлаб ейиш, маккажўхори попугини қайнатиб сувини сузиб, кунига уч маҳалдан ичилса, ёрдам беради\nБуйракдаги тошларни тушириш учун 30 мл. кунжут ёғи уч маҳал оч қоринга ичилади.\nБуйрагингиз оғриса, ҳар куни тарвуз ва бодрингни кўп тановул қилинг. Уларда ювиш, тозалаш хусусияти ҳам бор.